Konfinamendurako abestiak :: Berri Txarrak-en "Maravillas" kantuaren bertsio akustikoa - leihoa.info\nBerri Txarrak taldeak, geldialdi mugagabean dena egun, Maravillas kantu ezagunaren “bertsio soilena, biluziena” entzuteko parada eskaini du. Zuzeneko single digital hau argitaratu nahi izan dute orain, itxialdi aro gogor honetan jarraitzaileei egindako keinu gisa.\nGorka Urbizuren gitarra eta ahotsa besterik ez, Madrilgo WiZink Center-en (Palacio de los Deportes zena) grabatua. Kontzeetu hartako lagin bat erakusten du kantu honek, zinez mugarria izan baitzen hala taldearen ibilbidean nola, hein batean, euskarazko rockaren historia, 7.000 zaletik gora batu baitziren bertan.\n“Hunkidura eragiten duen bertsioa” dagoeneko eskuragarri dago plataforma digital nagusietan zein taldearen webgunean bertan entzun edo deskargatzeko moduan.\nTaldearen luzematrai dokumentala, edizio fasean\nBestalde, taldeak gogorarazi du iragarritako luzemetrai dokumentala dagoeneko edizio fasean dagoela, hilabete batzuen buruan estreinatzeko asmoz, betiere pandemiaren ondorioek ahalbidetzen duten heinean.\n2019ko Ikus Arte Tour birako hainbat lekutan filmatua (Tokio, Mexiko, Madril Los Angeles, Berlin, Bartzelona, Donostia, Iruñea…), pelikulak hainbat ertz erakusten ditu, hala nola BTX eta zaletuen arteko lotura estua, musikaren indar integratzailea, haren balio pertsonal zein unbiertsala, kantuek intimotik komunitaterako egiten duen bidea -eta alderantziz-, oholtzara igo aurretiko zein ondorengo une bereziak, gorenean uzteko balizko arrazoiak, etorkizuna…\nMarina Lameiro nafarra izan da filmaren zuzendaria, eta Arena Comunicación, Txalap.art eta Only In Dreamsen arteko elkarlanetik ikusiko du argia.\nBTX-en Webgunea berritxarrak.net\nBerri Txarrak-en Maravillas kantuaren bideoklipa


Katekesia | rufino iraola garmendia\n← Norbera maitatu\nAzalpenak nahi →\n150412, Pazko Igandea II, Jn 20,19-31\n«Ikusi nauzulako sinetsi al duzu?».\nKATEKESIA PIZTUERARI BURUZ\nAzaltzen diren elementuak ikusita, esan dezakegu piztuerari buruzko katekesi “konpletu” baten aurrean aurkitzen garela. Joanen ebanjelioa 100. urte aldera idatzi zen. Beraz, “bigarren belaunaldiko” dizipuluentzat pentsatua dago.\nZergatik kostatzen zaio kristau askori katekesia dela onartzea? Motiboak asko dira: batetik, kontaera horiek hitzez hitz ulertu dituen tradiziotik gatoz, eta zaila da horri uko egitea; bestetik, gure irudimenak, pintore eta sermolarien laguntzarekin, eszena “sortu zuen”, eta horrek pentsarazten digu irudikatuak erreala izan behar duela; hirugarrenik, gure buruak froga “ukigarria” exijitzen du, Tomasen errelatuan bezala, buru-gogamena inoiz irits ez daitekeen eremuan gabiltza jabetu ere egin gabe\nHori guztia dela medio, gerta daiteke zaila kontaera hori eszenifikazio kateketikoa dela onestea eta, horren bidez, ebanjelioaren autoreak, lehenengo testiguen esperientzia komunikatu nahi digula ikustea: piztuerak bere baitan duen mezua eta “ikusi gabe sinesteko” gonbita. Horrela ez balitz, nola esplikatu, ordea, hain gertaera handi eta txit garrantzitsua beste ebanjelariek ez kontatu izana?\nBadirudi Tomasen eszena hori geroagoko eranskina dela. Horren helburua: oinarrian, fede-berdintasuna egungo komunitatearen eta lehenenego dizipuluen artean. Narrazioaren zentroa, hain zuzen, amaierako “zorion-deian” dago: “Zorionekoak ikusi gabe sinesten dutenak”.\nZergatik, orduan, eskuetako iltze-zuloak eta saihetseko lantza horrenbeste aipatu behar hori? Ezbairik gabe, hori da modu zehatz eta irmoa, berpiztuarengan sinesteko, froga fisikoak derrigorrezkoak direla. Ondo aztertzen bada, ez da esaten, inon ere, Tomasek zauriak ukitu zituenik.\nGarbi hitz egin da, federako gonbita da, azken aitormenean agertzen den eran: “Ene Jaun eta Jainkoa!”. Horregatik, ondo bistan denez, “ikusi gabe sinesten dutenei” zuzendua dago kontakizuna, eta “zorionekoak” esaten zaie”. Baina ez da ulertu behar fedea = “sineskeria” edo lotura mental gisa, “begirada sakon” moduan hartu behar da baizik -buruko pentsamenduan ditugun iltze-zulo eta lantzaren gainetik-, beste modu batean “ikusteko”.\nEbanjelioaren azken original hori izango litzateke gaur komentatzen ari garen testuaren konklusioa, non garbi geratzen den idazkiaren xedea. Autorearentzat oso kutunak diren gaiak aurkitzen ditugu: “sinetsi”, “bizia izan”, “Jainkoaren Semea”.\nAutorearen helburua ez da kronika periodistikoa eskaintzea, baizik eta Jesuesenganako fedearen testigantza ematea, eta fede hori bultzatu nahi du, bizi betea baita hartzen duenarentzat.\n“Bizia” da, ebanjelio honen arabera, Jesusen emaria egokien adierazten duena. Izan ere, dena hartzen du bere baitan; horregatik, izen egokia da DENA izendatzeko, hau da, den guztiaren azken nukleo edo gure identitaterik sakonena izendatzeko.\nEsta entrada fue publicada en 1 Igandeko ebanjelioa y etiquetada 150411. Guarda el enlace permanente.


Gazteentzako liburua plazaratu dau Maddi Etxeberriak - bizkaie.biz\nGazteentzako liburua plazaratu dau Maddi Etxeberriak\nBizkaie! 2018-06-12 09:57 Kulturea\nIngalaterrara beharrera joandako gazte baten bizipenak eskutitzen bidez kontetan ditu Zein usain dute oroitzapenek? nobelan.\nMaddi Etxeberriak Donostian aurkeztu dau liburua (argazkia: Erein) | Ikusi handiago | Argazki originala\nMaddi Etxeberria Otaegi idazle gaztearen lehenengo nobelea da Zein usain dute oroitzapenek?, Erein argitaletxearen Bioleta sailaren barruan plazaratua. Lehenedik be, baina, literatureagaz lotura estua izan dau autoreak. Esate baterako, Urruzunotarrak Gehituz eta Martin Ugalde sariketak irabazi zituan.\nGaia izeneko neska gaztea da Zein usain dute oroitzapenek? nobelako protagonistea. Lan kontuak dirala eta, Ingalaterrako Colchester urira joan da, baina ez dau ahaztu Euskal Herrian itxitako bizimodua. Helen lagunari bialdutako eskutitzetan, bere kezken, amodioen eta esperientzien barri emoten dau Gaiak. Astero bi edo hiru gutun idazten ditu.\nMaitasunak eta heriotzeak zeharkatutako liburua da hau, Erein argitaletxearen arabera. Erraz irakurteko modukoa da, eskutizen formatuak arintasuna emoten deutso eta. Liburuan agertzen diran tramak ez dira amaierara arte konpontzen eta, hortaz, irakurlea kateatuko dauen obrea da. Protagonista gazteak ditu nobeleak, eta publiko gazteari zuzenduta dago.\nEskutitz formatuan erosoago egiten jatan idaztea, azaldu dau Maddi Etxeberriak, Donostian egindako aurkezpenean. Idazten hasi eta ideak burura etorri ahala joan da nobelea osotuten, egunero nobelarako tarte bat topetan ahalegindu da: Idazteko beharra neukan, idazten disfrutau dot, ia irakurleak be holan disfrutetan dauen.


Zer dira arnasguneak? - Garaigoikoa\nLagun batek aurrekoan galdetu zidan ea zer ziren blogean hainbeste aldiz aipatutako arnasguneak. Nik honako erantzuna eman nion: Arnasguneak da soziolinguistikan erabiltzen den kontzeptu bat. Horren bidez adierazi gura da herri batean (izan daiteke gune bat ere, adibidez ikastola bat edo lantegi bat) hizkuntza horrek lasai hartzen duela arnas, hau da, erabilera arrunteko hizkuntza dela bai kale bizitzan, bai auzoan, bai familian bai lagunartean eta baita lan munduan ere (lan mundu arruntean).\nGero jo nuen soziolinguistika eskuliburura. Eta han honako definizio hau topatu dut: Fishmanek breathing space deitzen ditu. Hizkuntza gutxitua biziberri dadin ezinbestekoa da hizkuntza hori nagusi den gune geografikoak izatea. Ez dira ghettoak, ez baitira isolatuta egon behar. Gune horietako biztanle gehienek badakite hizkuntza gutxituan hitz egiten eta hizkuntza hori normaltasunez erabiltzeko baldintzak daude eta belaunaldiz belaunaldiko transmisioa naturaltasunez gertatzen da.\narnasguneak hizkuntzaren sl soziolinguistika soziologia\ntxerra 2011-02-09 10:18 #1\nGaurko Berrian Dabid Anautek arnasgune kontzeptua ere aipatu du:

Arnasgune deitzen diegu herri euskaldunei, euskarak arnasa hartzen\nduelako horietan, eta herriok ere arnasa ematen diotelako euskarari bere\nosotasunean. Herri horietan dagoeneko irudikatu daiteke euskara\netorkizunean zer izango den, normalizatuz gero. Mugak daude horretan,\nnoski, ez dagoelako %100 euskaraz bizi den herririk, baina egin daiteke\nproiekzio bat. Ezinbestekoa da, beraz, guneok babestea, euskararen\negoera blindatzea. Baina ezin dugu haien bizkarraren gainean jarri\neuskararen etorkizun osoa. Oreka behar da: politika bereziak, baina\nguneok burbuila bihurtu gabe.
\ntxerra 2011-05-26 09:06 #2\nJon Bollarrek ere arnasguneak definitu ditu: «Euskaraz trabarik gabe egiteko aukera ematen digun tokia da arnasgunea,\neuskaldunok fisikoki eta psikologikoki behar dugun tokia». Zita Berriatik.


Nafarroako Gobernuak 751 plazako OPE arrunta onartu du 2018rako\nNafarroako Gobernuak 751 plazako OPE arrunta onartu du 2018rako asteazkena, 2018.eko abenduak 12\n326 plaza Unibertsitatez kanpoko irakasleentzat izango dira, 236 osasun-langileentzat eta 189 Administrazio Nukleorako\nNafarroako Gobernuak gaurko bileran onartu du 2018. urterako 751 plazako Lan Eskaintza Publiko (OPE) arrunta, hiru foru-dekreturen bitartez, eta Unibertsitatez kanpoko irakasleentzat (326 plaza), osasun-langileentzat (236) eta Nafarroako Foru Komunitateko Administrazioko eta haren erakunde autonomoetako Administrazio Nukleoko langileentzat (189) izango dira.\nOPEan, estatuko legediak berrezartzeko gehienez baimentzen duen plaza-kopurua lortu da. OPEa Gobernuak sindikatuekin negoziatu du Nafarroako Foru Komunitateko Administrazioko eta haren erakunde autonomoen zerbitzuko langile funtzionarioen eta estatutupekoen Negoziaketako Mahai Orokorrean, pasa den azaroaren 15 eta 22 artean.\nGogoratuko denez, Nafarroako Foru Komunitateko Administrazioko eta haren erakunde autonomoetako plantilla osatzen duten plaza guztiak behin aztertuta, 2018rako Estatuaren Aurrekontu Orokorrei buruzko uztailaren 3ko 6/2018 Legeko 19. artikuluan ezarritako baldintzak betetzen zituztenen kopurua zehaztu zen, gehitutako %5ari dagozkionak barne, eta, era horretan, guztira 751 plaza osatu dira.\nAurrez, eskaintza publiko honetan plazak sartzearren, Gobernuak, duela bi asteko bileran, azaroaren 28ko 99/2018 Foru Dekretua onartu zuen, plantilla organikoa aldatu zuena. Modu horretan, 45 plaza sortzeaz gain, Hezkuntzako plaza hutsen espezialitatea eta hizkuntza ez ezik, plaza elebidunak eta haien eremu ezberdinetako euskara maila ere zehaztu ziren.\nGobernuak 326 plaza onartu ditu Hezkuntzarako. Horietatik 169 plaza irakasleenak dira (98 gazteleraz eta 71 euskaraz), 88 Bigarren Hezkuntzako irakasleenak (56 gazteleraz eta 32 euskaraz), 59 Lanbide Heziketako irakasle teknikoenak (50 gazteleraz eta 9 euskaraz) eta 10 Hizkuntza Eskola Ofizialekoak (7 gazteleraz eta atzerriko hizkuntzetan eta 3 euskaraz). Beraz, guztira proposaturiko plazetatik 211 gazteleraz (%64,8) eta 115 (%35,2) euskaraz izango lirateke.\nEra berean, 236 plaza definitu dituzte osasun-arlorako, 233 Osasunbidea-Nafarroako Osasun Zerbitzukoak (O-NOZ) eta 3 Nafarroako Osasun Publikoaren eta Lanaren Institutukoak (NOPLI). O-NOZeko langileen 233 plazatatik, 56 56 fakultatibo espezialistenak dira, 37 beste fakultatibo batzuenak (horietako 12 euskarazko profilarekin), 90 osasun-diplomatuenak (28 euskarazko profilarekin), 10 osasun-teknikarienak, 30 osasun-laguntzaileenak eta 10 zeladoreenak. NOPLIko 3 plazatatik 2 erizain espezialistarenak eta 1 kimikariarena izango dira.\nHalaber, OPEan Administrazio Nukleoko beste 189 plaza sartu dira. Sistema Informatikoetako langileen postuak finkatzea lehenetsi da; Lehendakaritza, Funtzio Publiko, Barne eta Justiziako kontseilari Maria Jose Beaumontek Nafarroako Suhiltzaileen Zerbitzuko sindikatuen ordezkaritzarekin lortutako akordioa bete da, hots, Gobernuak 2017ko apirilaren 5ean onartua plantillan beste 100 plaza sartzeko legegintzaldian zehar; edota aurretik onartutako OPEetan sartutako plazak osatzea, ahalik eta kopuru gehien estaltze aldera, hautatzeko prozedura gutxiagorekin. Hizkuntza-profilari dagokionean, Suhiltzaileen 38 plazatatik 8 euskarako B2 profilekoak izango dira, eta Foruzaingoko Agenteen 31 plazatatik 4 eta liburutegiko arduradunaren hiru plazatatik bat C1 profilekoak.


Oiarpeko Ugalde eta Azpiroz txapeldun Buruntzaldeako finalean | El Diario Vasco\nOiartzunOiarpeko Ugalde eta Azpiroz txapeldun Buruntzaldeako finalean\nOiarpeko Ugalde eta Azpiroz txapeldun Buruntzaldeako finalean\nGOIZARIN OIARTZUN. Miércoles, 2 agosto 2017, 08:23\nOso pozik daude Oiarpeko lagunak. Izan ere, Buruntzaldeako txapelketan nagusitu dira elkarteko bi pilotari. Jubenil binaka kategorian, Hernaniko Lazkano eta Oiarpeko Josu Azpiroz bikoteak 22-16 hartu zuen mendean Agirre-Arrate bikotea. Era berean, senior binaka kategorian Hernaniko Xabat Pagola eta Oiarpeko Iñigo Ugalde bikotea 22-11 nagusitu zen Epleko Taberna-Zangitu bikotearen aurka. Azkenaldian garaipenek bizkarra eman diote Andoni Ugalderi. Azkenekoa Errenteriako txapelketako finalean gertatu zi-tzaion. 22 urte azpiko mailan binaka, Urretuxko Erastorbe eta Oiarpeko Andoni Ugalde bikoteak 14-22 galdu zuen Lasarteko Arteaga eta Zizurkilgo Erasun bikotearen aurka.\nBestalde, pasa den igandean, Iturriotzko frontoian jokatu ziren Oiartzungo VI. Eskuzko Pasaka finalak. Hona hemen emaitzak: Anartz-Ander 9-6 Aisha-Janire; Iriarte-Mitxelena 7-9 Lizarazu-Etxeberria; Arrillaga-Mendizabal 3-9 Balerdi-Gartzia; Leonet-Etxeberria 9-11 Arbelaitz-Susperregi.\nXanistebanetako kultur ekitaldia, jai giroko motorrak berotzeko Oiartzuarrak, xanisteban festetan murgilduta


Emeterio eta Zeledon Santuen eliza\nIzena: Emeterio eta Zeledon Santuen eliza\nHelbidea: Goikolexea, 9\nKontsebazioa: Eskasa zenbait gune jakinetan.\nLarrabetzun dago Emeterio eta Zeledon santuen eliza, Goikolexea auzoan. Jatorrizkoa 1500. urtean eraiki zen, bi atalekin eta oraingo hirugarrenaren zati batekin. Azken urteotan zaharberritzen ari dira.\nHabearte bakarra du elizak, eta estalkiak hiru isurki ditu. Oinean kanpandorrea du atxikita eta sakristia burualdean. Arkupe batek inguratzen du multzoa eta arkupeari atxikita hilerri bat dago.\nOinplano angeluzuzena du habearteak, eta hiru atal desberdinetan egituraturik dago, zenbat eta oinetik hurbilago eta luzeago. Hiru atalak gurutze gangaz estalita daude; arku fajoi eta formeroek zatitzen dituzte gangak.\nHiru habearteek giltzarriak eta giltzarriartekoak apainduta eta polikromatuta dituzte, zenbait motiborekin: aurpegiak, motibo izartuak San Emeterio eta San Zeledonen aurpegiekin, zitori zuria, Gaztelako armarria, motibo geometrikoak, animaliak...\nKanpoaldetik ederki ikusten da alboetako lau kontrahorma mailakatuk nola bereizten edo banatzen dituzten lau atalak. Badira beste lau kontrahorma ere: bi zeihar, burualdearen ertzetan, eta bi meheago kanpandorrearen ondoan.\nBi sarbide ditu. Bata eskuinaldean, bigarren atalean dezentratuta, eta bestea oinean.\nSarbide nagusia dinteldua da, eta bere luzera guztian baketoi lodi bat ageri da; baketoiari eusten dioten zutabeek oinarri toskanarra dute eta kasetoiz eta triglifoz apaindutako kapitela. Horien gainean taulamendu bat dago, zeina frontoi makur batek koroatzen duen, eta marmol beltzez eginiko bi ur bedeinkatu ontzi alde banatan. Beste sarbideak zazpi dobela simetrikoz hornitutako arku zorrotz bat du, harmaila bat eta, ezkerraldean, ur bedeinkatu ontzi bat.\nHiru ataletako zazpi baotatik sartzen da argia; zazpi bao horietatik hiru hirugarren atalean daude.\nHabeartearen azken atalaren gainean dago altxatuta oinplano karratuko kanpandorrea; lau isurki ditu eta hiru altuera. Lehenbizikoa habearteari dagokiona da eta sei kontrahormarekin indartuta dago. Bigarrenak ertz alakatuko bi bao ditu, eta hirugarrenean daude kanpaiak, zirkuluerdiko lau baorekin.\nSakristia, burualdea baino zertxobait goraxeago, burualdeari atxikita dago bere zabalera guztian, eta oinplano angeluzuzena eta bi isurki ditu.\nArkupeak, alde batean, hormetako harburu eta zuloetan tinkatuta dauka bere isurialdea, eta bestean, zutoinetan. Eskuinaldera altxatuta dago arkupearen estalkia, non bi bao zatitu dauden, eta hilerria eta arkupea bereizten dituen hormatxoan sabai leiho gotiko bat dago. Arkupean dago harrizko batzar mahaia ere, eta zoruko harlauzen artean XII. mendeko lau hilarri ikusten dira.\nEraikuntzan erabilitako gaia harlandu agerikoa da hormetan, dorreen behealdean eta sakristiako hormetan, adreilu agerikoa dorreko hirugarren gorputzean, eta emokatua habeartearen gainaldean; hormetako gainerako zatietan eta arkupeko hormatxoan manposteria dago.


Ekhi Erremundegi: “Kontu handiz hartu behar da jaka horien mugimendua” – Hala Bedi\n> Ekhi Erremundegi: “Kontu handiz hartu behar da jaka horien mugimendua”\nIpar Euskal Herrian eta Frantziar Estatu osoan protestak egiten dabil “jaka horiak” bezala ezagutu den mugimendua. Erregaien prezioak igotzeagatik hasi ziren protestak, baina ez da hain sinplea. Eskuin muturreko indarrak eta ezkerrekoak ari dira mugimendu hau kapitalizatzen saiatzen, hasieran sare sozialetatik deituta soilik hasi baitzen.\nEkhi Erremundegi kazetaria izan dugu gaur Hizpidean, eta fenomeno hau ulertzeko gako batzuk eman dizkigu.\nHizpidea: Ekhi Erremundegi: "Kontu handiz hartu behar da jaka horien mugimendua"\n← Fermin Muguruzak, La Furiak eta Mad Muaselek egin dute Gasteizen amaituko den 21.Korrika-ren abestia\nAltsasuko auziaz eta erabakitzeko eskubideaz →


Bilbao BBK Liveko lasai guneak artista berriak gehitu ditu - Deia\nBilbao BBK Liveko lasai guneak artista berriak gehitu ditu\ndeia 08.02.2020 | 18:43\nBilbao BBK Liveko lasai gunearen kartela.\nBILBO. Bilbao BBK Liveko lasai guneak artista berriak gehitu ditu. Fort Romeau, Orpheu The Wizard, Phuong-Dan eta Dekmantel jaialdiko Casper Tielrooij baieztatuta daude. John Talabot larunbateko programazioaren komisario da.\nMusika lasaiaren erritmora dantzatzeko esperientzia aldarrikatzen hasi zen iaz Bilbao BBK Live jaialdia, Lasai gunearekin; izenak berak ongi adierazten duenez, deskonpresio-puntua izatea du helburu, jaialdi orotan bizi izaten den zurrunbiloaren erdian.\nBasoa gunearen ondoan kokatuta egongo da, altzifrez inguratuta; beraz, Bilboko begiratoki ezin hobea izango da. Eta filosofia berezia ere izango du, toki egokiena izango baita geldialdia egiteko, deskonektatzeko eta zera gogoratzeko, jaialdi batean garrantzitsuena ez dela helburuak pilatzea, baizik eta ibilbideaz gozatzea. Noski, horrek mugikorrak itzali behar direla esan nahi du.\nLasai gunearen arau bakarra da musikak minutuko 100 beat ez gainditzea. Hartara, DJek askatasun handia izango dute esperimentatzeko eta arriskuak hartzeko. Horretarako lagungarria izango da, era berean, gunean egoten den giro lasaia, bertaratzen direnek bai baitakite deskonektatzeko toki batean daudela, dantza-pistetako ohiko eginbeharretatik urrun. Bestela esateko: espero ez duzun horren bila joateko agertoki egokiena da.\n2019. urtean, denbora mantsoetan espezializatutako DJak eta euren bildumen txoko ezezagunenak aurkeztu nahi dizkiguten artistak nahastuko dira, berriro ere, Lasai gunean. Bertan, house estiloan maisu den Fort Romeau erritmo mantsoekin nola moldatzen den ikusiko dugu; edo beti geldiezin, Orpheu The Wizard Red Light Radio irratiaren sortzaileetako baten emanaldi eklektikoak. Gauza bakarra ziurta dezakegu: espero ez dugun hori gertatuko da. Haiekin batera, Dekmantel Europako dantza-jaialdi handienaren sortzaile Casper Tielrooij ere izango dugu gure artean; Lasai gunean, ziurrenik, dub edo afro estiloekiko edo erritmo brasildarrekiko zaletasunari ateak zabalduko dizkio. Bukatzeko, nazioartean oso ezaguna den DJ bat larunbateko programazioaren komisario da: John Talabot.\nHonako hauek ere parte hartuko dute gunean: DJohnston, Bartzelonako eszena elektronikoaren funtsezko eragileetako bat; Elena Colombi, hautatzaile honek ez die joerei jarraitzen, aurrea hartzen die; Fenna Fiction, disko bilduma izugarria duena; Julian Falk, ihesaldi oniriko batera eramango gaituzten atmosferak sortzailea; Miravalles, Bilboko kluben biziberritzearen erantzuleetako bat; Mislav, Burek zigiluaren sortzaileen bat; Muevelocumbia, Mueveloreina elektro-cumbiako set list berezi emanez; Ninja, Alias korapilatsu horren atzean Europa osoko hautatzaile handienetako bat dago; Nuel, kontzientzia-egoera goratuak sortzen maisua; Olivia, Lasai gunera itzuliko da, sexualitatez, behe-maiztasunez eta itxaropen-gabeziaz betetako set-arekin; eta Sacha Mambo, hamarkada batez baino gehiagoz jardun behar izan du ausardiak eta abenturak genero-murrizketa oro gainditzen duten set-ak eskaintzen. Guztira 15 artista igaroko dira Kobetamenditik hiru egunetan, uztailaren 11n, 12an eta 13an, Bilbao BBK Live jaialdiak duen espazio berezienetako batean.\nDub-etik ambient-era, kunbiatik soinu industrialetara eta disko estiloko deribazioetatik esperimentazio psikodelikora, Lasai gunea estiloen arteko mugan dagoen eta erraz kategorizatu ezin den musika mota entzuteko plataforma izango da. Azken batean, gauza berriak deskubritzeko premia elikatzen digun musika mota.\nBILBAO BBK LIVE / Kobetamendi, Bilbo - 2019ko uztailaren 11n, 12an eta 13an\nBELATZ / THE BLAZE/ BROCKHAMPTON/ CALA VENTO/ CUT COPY/ ERABATERA/ HOT CHIP/ IDLES/ JOHN GRANT/ JONATHAN BREE/ KERO KERO BONITO/ KHRUANGBIN/ MODESELEKTOR live/ MS NINA/ MUEVELOREINA/ NATHY PELUSO/ NICOLA CRUZ live/ NILS FRAHM/ OLATZ SALVADOR/ OMAR SOULEYMAN/ PONY BRAVO/ PRINCESS NOKIA/ ROSALÍA/ SERRULLA/ SHAME/ SLAVES/ SLEAFORD MODS/ THE STROKES/ SUEDE/ THOM YORKE 'TOMORROW'S MODERN BOXES'/ UNIFORMS/ VETUSTA MORLA/ VIAGRA BOYS/ VINCE STAPLES/ THE VOIDZ/ WEEZER/ YAEJI?\nCASPER TIELROOIJ/ DJOHNSTON/ ELENA COLOMBI/ FENNA FICTION/ FORT ROMEAU/ JULIAN FALK/ MIRAVALLES/ MISLAV/ MUEVELOCUMBIA/ NINJA/ NUEL/ OLIVIA/ ORPHEU THE WIZARD/ PHUONG-DAN/ SACHA MAMBO


Uberan - Euskal Idazleen Elkartea - Transgeneroak ostertzean\nTradizio literarioak, anglosaxoiak batik bat, fikzioa eta ez-fikzioa bereizi ohi ditu idazkerak sailkatzeko ardatz gisa. Ene aburuz, ordea, entsegu/poesiaren eta narratiba/antzerkiaren arteko bereizketa horrek ez du balio .\nFikzio erabiliz edo ez, bizitzari buruz idatzi ahal izana dugu literaturaren funtsa. Askotan, aldiz, ez-fikzioa filosofiarekin batera ulertu ohi da nahiz eta, berez, ezin izan filosofiarekin erkatu.\nSaiakera literarioa edo poesiaren ezaugarriak ez dira filosofiarenak. Filosofiaren idazkerak zehaztasuna eskatzen badu ere, entseguak malgutasuna nahiago du. Pentsaera zientifikoak analisirako joera hobetsi arren, saioak iritzia emateko jarrera sintetikoa maiteko du. Nahiz eta Epistemologiak metodologia konbergentearen aldeko hautua ezinbestekotzat jo (hipotesi-dedukzio bidezko arrazonamendua) poesiagintzan dabilen idazleak pentsaera dibergentea landuko du (ondorio aniztasunera eramaten gaituena).\nMetodo filosofikoak duen hizkera unibokoa eta berezitua erabili beharrean, mintzaira joria baina, halaber, arrunta aukeratuko du literatura arloan dabilenak. Poesia edo saiakera idazleak sortzaileak dira, ez jakintzaren metaketa egiten dabilenak. Eta, guztiaren gainetik, literaturak hizkuntzaren jariotasunari bidea eman behar dio idazkeran filosofiak eskatuko lukeen hizkuntza zurrunaren partez.\nHorretaz gain, inoiz, aburu polemikoek eta berezko usteak plazaratu ahal izateko fikzioa bera ez-fikzioa baino aproposago suertatzen da. Hona hemen adibidea:\nTommasso Debendetti kazetari italiarra idazle famatuei egindako elkarrizketengatik sona handia hartu zuen. Besteak beste, Jean Marie Gustave Le Clézio, Herta Muller, José Saramago, Günter Grass, Toni Morrison, Philip Roth, John Le Carré, John Grisham edo Noam Chomsky eta E. L. Doctorow agertu ziren berak sinatutako elkarrizketa literarioetan. Denak faltsuak izan ziren, ordea… eta une jakin batean jendearen eskura geratu zen egindako iruzurra.\nHalako belzkeriak argitaratu arren publikoak maite zituen bere idazlanak eta hark, harro, “gustatzen zait gezurraren txapelduna izatea” dio1. Bere ustez informazio guztia moldatua da eta, nola edo hala, faltsua edo fikzioa izaten da neurri batean.\nBeraz, bere hitzetan: “joku hori amaieraraino eraman dut dagoen egoera salatu nahian”.\n2019-06-07 Irati Jimenez\nAintzane Galardiren poemak: "Istambuleko paisaia"\n2019-05-27 Aintzane Galardi\n2019-05-24 Ane Labaka Mayoz\nMaixa Zugastiren iritzi artikulua: "Lur izoztuak"\n2019-05-19 Maixa Zugasti\nJon Barberenaren iritzi artikulua: "Neurrigabe neurtzen"\n2019-05-13 Jon Barberena


Hemen zagoz : Sarrerea > Espiritualitatea - Testiguak > Jaungoikoaren berbea > Ebanjelioaren eskutik > 2019 / 11 / 07\n2019ko Zemendiaren 07a, Eguena\nAldi haretan, zergalariak eta pekatariak piloka hurreratu oi jakozan Jesusi entzuten. Eta farisearrak eta idazlariak alkarregaz marmarrean hasi ziran, esanez:\n- «Honek ondo hartzen ditu pekatariak, eta jan ere egiten dau eurakaz».\nOrduan Jesusek parabola hau esan eutsen:\n- «Zuetariko batek, ehun ardi izan eta bat galtzen badau, ez ete da, larogei ta hemeretziak larran itzita, galdutakoaren bila joaten, aurkitu arte? Eta, aurkitzen dauanean, lepoan hartzen dau, pozik; eta etxera heltzean, lagunei ta auzokoei deitu ta esaten deutse: "Poztu zaiteze nigaz! Aurkitu dot galdu jatan ardia".\nHara zer dinotsuedan: poz handiagoa izango da zeruan, bihotz-barritzen dan pekatari bakar bategaitik, bihotz-barritu beharrik ez daben larogei ta hemeretzi zintzoakaitik baino.\nEta emakume batek, hamar drakma izan eta bat galtzen badau, ez ete dau argia biztuten, etxea garbitzen eta arduraz bilatzen, aurkitu arte? Eta aurkitzen dauanean, lagunei ta auzokoei deitu ta esaten deutse: "Poztu zaiteze nigaz! Aurkitu dot galdu jatan drakma!".\nHara zer dinotsuedan: holantxe poztuko dira Jaungoikoaren aingeruak, bihotz-barritzen dan pekatari bakar bategaitik».\n- Pekatariakaz alkartu eta jaten dauan Jesusek (21. a.) farisearren eta legemaisuen kritikak eta marmarrak bere gainera erakarten ditu. Horregaitik, Lukasen 15. kapitulua osotzen daben hiru parabolak eurei zuzenduak dagoz: “errukiaren parabolak” deituak dira, Jaungoikoaren errukia agirian jarten dabelako, bere Berbea entzutera hurreratzen diranak onartzen ditualako (1. a.) eta, horrez gainera, Bera da gizakiaren bila lehenengo urteten dauana. Parabola honeetatik gaur bi irakurri doguz.\n- Lehenengoak (4-7. aa.) galdu dauan “ardia” berreskuratzen dauan artzainarena da; bigarrena (8-10. aa.), galdu dauan “drakma” bat berreskuratu dauan etxekoandrearena (grezieran txanpona, denarioa erromatarrena dan lez, eta nekazaritzako behargin baten egun bateko soldatea). Parabola bien egitura bardintsua da. “Ehun” ardietatik “bat” galtzen da; "hamar drakmata"tik “bat” galtzen da. Gogoan hartzekoa zera da: galdu dana aurkitzeko erabilten dan ardurea, gainerako guztia itzita; ebanjelariak bila dabilenaren ezaugarriak azpimarkatzen ditu: artzaina beste ardiak “itzi” egiten ditu (bestalde, Palestinan ardiak larratzen diran lekua gehienbaten basamortua da) eta galdutakoaren “bila” doa; etxekoandreak argia “biztuten” dau, etxea “garbitu” eta “arduraz bilatzen” dau. Berreskuratu ondorengo erreakzinoa bardina da: artzaina “pozik” bihurtzen da etxera galdutako ardia bizkarrean dauala (Is 49, 22 era bardintsuan kontatzen deusku Israelgo semeak erbestetik herriratzea), eta etxekandreak bere adiskide eta auzotarrei dei egiten deutse eta aurkitu dauanaren pozetan partekide izatera konbidatzen ditu.\n- Badira trazu labur batzuk, benetan esanguratsuak, Jaungoikoaren ardura maitetsuaren adierazpen lez, galdu dan gizakiaren bila doana, baita bat -batxo bat- bide onera bihurtu eta Aitari arpegira begiratzean hartzen dauan poza. Hor agertzen da, era berean, entzuten dakianaren poza, Jaungoiko horren esperientzia daukanarena: itxaroten geldi egon beharrean, bila doana, bihotz errukitsuz onartzen dauana, lasterka (Lk 15, 20) “galduta egoana bilatzera eta salbatzera etorri da” (Lk 19, 10).\n- Lukasen 15. kapitulua daukagu eskuartean, “Ebanjelioaren bihotza” deitua, ahaztu ezineko eta mamin gozoz eta bizitzaz beteriko erakutsiak emonez: ERRUKIARENA eta Jesus beraren jokabideak. Jesus pekatariakana hurreratzen eta eurak onartzen agertzen deuskulako, eurakaz mahaikide izateraino. Horregaitik, gaurko irakatsia errukirik ez daukenentzat eta Jesusek pekatariakaz hartzen dauan jarrera “arina” onartzen ez dabenentzat da.\n- Errukian aberats dan Jaungoikoa da guzti honen klabea; bere bihotza onberatasunez eta errukiz beterik dago, “bila urteteraino”, eta galdutakoa aurkitu dauanean pozez gainezka egiteraino. Hauxe da Jaungoikoaren jokabidea, Jesusek dinoskunez, nahizta jokabide hau hain egokia iruditu ez guri, gure ikuspegi motz eta zorrotzakaz begiratuta. Harritzekoa da errukiaren parabola honeen mezuari darion freskotasuna eta indarra!\n- Honek gaurkorako ere balio deusku, niretzat, zuretzat eta guretzat. Itzelezko dohai hori bihotz barrutik hartzea... nire bizitzarako eta fededun izateko estiloa! Jaungoikoak berak bizi dauan jarrera hori bizitea... halako erronka nire bihotz kaxkarrarentzat! Baina hori hor dago; ezinezkoa bere eskakizunetik eta bere doantasunetik ihes egitea, hori holantxe dalako. Izan bihotz, anai-arreba!\n“Jesus Jauna, lagun-hurkoak bere portaerea aldatzen dauanean jokatu dagidala BETI zure antzera. ERRUKIA izan dedila lagun-hurkoa ikusteko eta beragana hurreratzeko jokabidea."


“Amurrioko Hiribildua” arte sariketarako epea zabalik - Nontzeberri\nHasiera/ARTEA/“Amurrioko Hiribildua” arte sariketarako epea zabalik\n“Amurrioko Hiribildua” arte sariketarako epea zabalik\nAmurrioko Udalak Amurrioko hiribildua XXXIV. arte sariketarako deialdia egin du. Sariketa horretan artelanak aurkezteko epea iraileko lehenengo hamabostaldian izango da zabalik, irailaren 1etik 13ra, eta sariak irailaren 25ean banatuko dira, bertako La Casonan egingo den erakusketaren inaugurazio ekitaldian.\nSariketan partaide bakoitzak bi artelan original aurkeztu ahal izango ditu, baina ez dira 150 x 150 zentimetro baino handiagoak izango. Teknika eta gaia libreak dira.\nAmurrioko Hiribildua XXXIV. arte sariketak 6.500 euro banatuko ditu. Lehenengo saria 4.000 eurokoa izango da, eta bigarrena 1.500 eurokoa. Horrez gain, 1.000 euroko saria emango zaio amurriar batek egindako lan onenari.\nAukeratutako artelan guztiekin erakusketa bat egingo da La Casona udal erakusketa aretoan, irailaren 25etatik urriaren 23ra bitartean. Hori dela eta, aukeraturiko artelanen katalogo bat argitaratzen bada, eta horretarako bakarrik, parte hartzaile guztiek Amurrioko Udalari euren artelanak erreproduzitzeko baimena emango diote.\nBete beharreko baldintza guztiak: Amurrioko Hiribildua.\n“Antzinako Musika Asteak”, Araban eta Nafarroan\n“DNA” jaialdiak dantza garaikidea hedatuko du Nafarroan


MONDRAGON Taldeko enpresak Arab Health 2019 azokan — TUlankide MONDRAGON\nBexen Cardiok 15. urtez jarraian hartu du parte Dubaien antolatutako hitzorduan. Bestalde, Fagor Healthcare, ULMA Medical Imaging eta MONDRAGON Sustapen Zentroa ere bertan izan dira, bisitari gisa.\nBexen Cardiok 15. urtez jarraian, Dubaien urtarrilaren 29tik otsailaren 1ra arte ospatu den ARAB HEALTH azokan presentzia esanguratsua izan du. Izan ere, bertan aurkeztutako desfibriladoreek eta jada osasun arlora bideratutako produktu gamaren barruan dauden gailuen aurrerapenek ongi etorri beroa izan dute.\nBexen Cardioren standera hurbildu ahal izan zutenek, desfibriladore eta monitore desberdinen artean azken berrikuntzekin topo egin zuten: Reanibex 500 EMSa eta Reanibex 700 berria.\nARAB HEALTHek mundu osoan duen eraginak eta, batez ere, osasun klinika eta ospitaleentzako produktu eta zerbitzu sektorean erreferente izateak, Bexen Cardiorentzat derrigorrezko hitzordua bilakatzen da azoka honetara hurbiltzea. Modu honetan, markaren irudi internazionala eta berriztatzailea sendotu eta merkatu-zoko desberdinetan ikusgarritasuna handitzen baitu, besteak beste. Aipatu beharra dago, Bexen cardioren salmenten %74a atzerrian burutzen dela, Ekialde Hurbilak batzen duen merkatuak zifra honen %20 suposatuz.\nReanibex 500 EMS monitore desfibriladorea, lehen mailako arreta zerbitzu zentroetara zuzenduta dago, KDA baten zein monitore baten funtzioak bete ditzakeelako. Funtzio guzti hauen artean, deskarga automatikoa, monitorizazioa, hainbat parametroren erregistroa (SPO2, NIBP, EtCO2…) eta informazio guzti honen transmisioa zein inpresioa batzen ditu.\nOrdea, Reanibex 700 berria, ospitale zein osasun zentro klinikoetara zuzenduta dagoen monitorea da. Aurreko bertsioarekiko, hainbat berrikuntza aplikatu zaizkio, aipagarrienak, koloredun pantailaren integrazioa eta NIBP aukera izanik.\nBexen cardiorekin batera, MONDRAGON Taldeko Fagor Healthcare, ULMA Medical Imaging eta MONDRAGON Sustapen Zentroa ere bertan izan dira, bisitari gisa.\nARAB HEALTHen 44. edizioa izan da aurtengoa, 4.000 erakusketari baino gehiago batuz eta ia 100.000 bisitari erakarriz. Datu hauek, osasun arloko bigarren feria garrantzitsuena bilakatzen dute ARAB HEALTH, Düsseldorfen (Alemania) ospatzen den MEDICA feriaren atzean kokatuz.


Frantziako hauteskundeak: eskuinaren proposamen ekonomiko nagusiak - Jakin.eus\nJoan den urtean gertatutakoak nahikoa ez baziren, hona hemen Frantziako Errepublikaren hauteskunde presidentzialak! Eskuinean, Bordeleko alkate Alain Juppé faboritoaren aurrean François Fillon lehen ministro ohiaren ustekabeko garaipenaren ondoren, eskuin politikari kontserbadoreak zuen LR, Les Républicains, alderdi politikoaren lidergoa, Front National alderdi ultraeskuindarrari aurre egiteko. Baina Fillon hautagaiaren emazteari buruz Le Canard Enchaîné aldizkariak argitaratutako datuak, andreak lanik egin gabe jasotako diru publikoak tartean omen direla, ez dira onak hauteskunde kanpainarako. Gainera, bertze outsider-a zena, Emmanuel Macron, Hollande presidentearen protégé ohia eta Vallsen gobernuaren Ekonomia ministro polemikoa izandakoa, inkestetako sorpresa izaten ari da... «oraindik ezer zehatzik ez duelako proposatu», diote mihi gaiztoek. Hala ere, zentro politikoaren hautagai independente gisa aldarrikatzean, hedabide boteretsu jakin batzuen laguntzaz, boto puska bat eraman dezake, zenbait bozemaile tradizional erakarriz.\nEzkerrekoen artean, Benoît Hamon, bertze ministro ohi bat, Hezkuntzarena hain zuzen, izan da Alderdi Sozialistaren primarioen ustekabea. Bi bozketetan izandako emaitzak ikusita, indartsu hasi da ezkerreko proposamenak haizeatzen, oinarrizko diru sarrera unibertsalarena edo 35 orduko asteko lanaldiarena, bertzeak bertze, militante sozialisten erdien pozarako. Aldi berean, Hamon ari da saiatzen, ezkerreko gainerako indar politikoen artean, ezkerrarentzat hautagai bakarra izendatzearen ideia gorpuzten. Izan ere, bozketaren lehenengo txandan Le Pen andrearen garaipena ia ziurtzat eman delako txoko askotan, benetako ezezaguna bigarren postua bilakatu da; lehen txandan erabateko gehiengorik ez bada, behinik behin...\nEkonomiaren ikuspegitik, eskaintza zabala da orain arte zehaztu dutena. Eskuin eta ultraeskuin politikoak izan dira lehenak haien proposamen orokorrak, ekonomikoak barne, aurkezten. Front National alderdi ultraeskuindarraren proposamen pare bat oso deigarria izan zaigu, Europako Batasunaren inguruko erreferenduma eta eurotik ateratzearena, alegia. Eurotik atera eta frantses libera zaharra berreskuratzean, Moneta Politika independientea, hau da, Frantziarako kudeaketa monetario eta interes tasa propioak lortzea da haien helburua. Asmo hori gauzatzea, egungo mundu globalizatuan, oso erronka zaila delakoan gaude. Izan ere, lehengo marko eta dolarrarekiko zeuzkan arazoak lehenengo egunetik agertuko direlakoan gaude, liberaren truke tasen eta interes tasen egonkortasunaren kalterako, ziurtasunik eza areagotuz. Hautagai nagusien artean bakarra da muturreko neurri hori azaltzen. Bertzenaz, ultraeskuindarrak aurkeztutako 144 neurrien artean, «protekzionismo adimentsua» edo «abertzaletasun ekonomikoa» bezalako adierazpenak erabili dira, berrindustrializazioa estatuaren eta sektore pribatuaren arteko kooperazioaren eskutik proposatzeko. Diru sarrera ttikienentzat zerga jaitsierak proposatu ditu (%10), baina bortz urteoro (orain 15 urte) haur bakoitzari 100.000 euro eta bilobentzako 50.000 euro zergarik ordaindu gabe ematearen alde ere badago; gastu polizial eta militarraren igoera nabarmenak; ikerketarako funts publikoen igoerak... Moneta nazionalaren berrezarpenarekin batera, Banque de France banku zentralak Frantziako gobernua zuzenean finantzatzeko ahalmena izatea nahiko luke FNko hautagaiak, kontu horretan Europako Batasunaren arauetatik aldentzeko askatasuna negoziatuz. Defizit publikoari buruz ez dugu ezer entzun edo irakurri, ezta proposamen ekonomiko guztien emaitza finantzarioren bat. Gainera, «mundializazio basatia» arbuiatu du; «[Frantzian] zergarik ordaintzen ez duten» multinazionalak lizitazio publikoetatik baztertzea, langile atzerritarrak kontratatzearen gaineko zerga bat, nazioarteko itun komertzialak bertan behera uztea (CETA, Australia, Zeelanda Berria...). Alditan Mélenchon edo ekologistaren baten iduriko proposamenak irakur daitezke: eskisto gasaren ustiaketaren debekua edo genetikoki eraldatuko organismoena, erraterako. Baina ez dago nahasmendurako tarterik: legez kanpoko etorkinentzako zainketa medikoak ukatzearen alde dago, dirutan neurtutako proposamen bakarrenetariko bat da (500 milioi euro aurrezteko), Fillon hautagaiak ere proposatu du; droit de sol, geografikoki Frantzian jaiotako guztiek Frantziako hiritar legal izateko duten eskubidea ezabatu nahi du, urteoro onartuko den etorkin kopurua 10.000 izatearekin batera, berrelkartze familiarrak eta enparauak ezabatuz. Azkenik, espetxeen ardura Barne Ministerioaren eskuetan uztearen aldekoa da, bortz urtetan 40.000 presorentzako kartzelak eraikitzeko konpromisoa barne. Bai proposamen bitxia, askatasuna aldarrikatu nahi duen hautagai batena!\nBere aldetik, Fillon jaun ultrakatolikoaren ultraliberalismoa omen da Frantziako ekonomia berpizteko modu bakarra, funtzionario gutxiago, zerga gutxiago, arau gutxiago, estatu gutxiago... Haren hitzetan, «enpresa [pribatu] eta haien beharretatik hasi behar du denak». Ehun mila milioi euro aurreztu nahi du bortz urtetan. Frantzia berriro «potentzia ekonomiko handia» izateko bidean, estatuaren gastu eta diru sarrerak murriztea omen da giltza. Contrechoc fiskal baten bidez, diru-sarrera guztientzako zerga jaitsiera (%10) eta 30 mila milioi euro gutxiago zerga sozialetan (enpresek ordaintzen dituztenak) aginduko ditu. Bitartean, bortz urtetan, 300.000 funtzionario gutxiago izateko, geratzen diren funtzionarioen lanaldia luzatzearen aldekoa da Fillon neoliberala, sektore publikoan ere, sektore pribatuan bezala, pizgarriak eta soldatak produktibitatearen arabera bana ditzaten. Erretreta hartzeko adina igo nahiko luke Les Républicains alderdiaren hautagaiak: 63 urte lehen, 64 urte gero, hurrengo belaunaldiekiko elkartasunaren izenean. Medikuntzan, edozein jardueretan bezala, ekimen pribatuaren alde agertu den moduan, laguntza sozialak emateko zailtasun, baldintza, gehiago jartzearen alde dago, «ahaleginik egin ezean laguntzak automatikoki kenduko dira». Ez da azaldu «ahalegina» zer den edo nola neurtuko den, baina laguntza soziala 12 hilabete jarraian jaso ondoren %20 murrizteko eta sei hilabete geroago bertze %20 kentzeko proposamenak argi utzi du neoliberalen mezua, literalki idatzi du eta: «Lan egiten ari denaren eta lanik egin ez duenaren diru-sarreren arteko diferentziak nabarmena izan behar du». Defizit publikoaren aurkako politikak «subiranotasuna» babesteko tresna direla dio, ez ditzala kanpoko inork Frantziako politikak erabaki. Eskaintza neoliberalaren eduki praktikoa Hegoaldekoonzat oso ezaguna da, Rajoyren gobernuaren ekimenetatik ikasia. Orain, ikustekoa da afera mediatikoen gainetik hautesleek hobetsiko duten.


Gaiak – Page 5447 – Mediateka\ninauteriak: libertimendua [8 resultados]\nII-095b A06 (40:05") Libertimenduak ere egiten ziren: igande bakoitzean herri batera joaten ziren. Ehieralarren eta Uharte-Garazin asko egin ziren garai batez. Herriko zenbait gazte joaten ziren etxez-etxe puxkak biltzen. Libertimenduak prestatzeko denbora pixka bat behar zuten, entseatzeko behar zuten denbora. Zazpi-zortzi urtez segidan egin zen igandero Inauterietan. Jantzia: ator zuria, bizkarrean koloretako zintak, fular ederrak, galonez hornituriko galtza zuriak, puntatan kaskabiloak zituen makiltxoa eskuan eta espartinak. (46:20") Agurra.\nII-132b A02 bertsoa Libertimenduak egiten ziren eta bertan bertsoak kantatu ere. Horietariko bertso batzuk: neska eta mutilen arteko elkarrizketa bat. (23:38") Eiheralarren ere libertimenduak egin ziren zazpi-zortzi urtez. Jantzietan benetako urrea eramaten zuten: ator zuria, fular ederrak, zintak bizkarrean, galtza zuriak galoiekin... Zapurrak, gigantilak eta beste zenbait elementuen gainean.\nII-060b B11 dantza - baile:Bolant dantza Dantza. Foxtinekin ikasi dantzan, eskola bukatutakoan joaten zen dantzan ikastera. Hamaika urterekin hasi zen. Libertimenduetan ere zazpi urte zituela hasi zen dantzan. Bolant dantzak, Satan dantza, eskualdun dantza eta farandola ikasi zituen.\nII-060b B16 dantza - dantza: Bolant dantza - arropa:dantzatzeko jantziak Donibane Garazin libertimenduak egiten ziren, atzeko bolantea zen libertimenduetan. Foxtinen taldeko dantzari zaharrenak Ingalaterrara joan ziren. Non eta nola egiten ziren libertimenduak. Satan dantza, eskual dantza, fandangoa. Dantzatzeko arropa etxeetan eskatzen zituzten. Dendariek egiten zituzten arropak (atorrak, pantalonak...).\nII-060b B18 galarrotxak Berrogeita hamar bat lagun biltzen ziren libertimendua egiteko. Libertimenduako pertsonaiak: Bolantak, Zapurrak. Haurra zelarik libertimendu ederrak egiten ziren karrusak eta guzti. Emazte alargun bat berriz ezkondu zen eta herriko gazteek sosa eskatu zioten afaria egiteko, libertimendua egin zioten emakumeari, baina ez gaztakeria.\nII-057a A09 jaiak - dantza - dantza:pertsonaiak Inauteriak, libertimendua, dantzak, pertsonaiak: zapurrak, jaun eta anderea, basa andereak. Aspaldi hartza ikusi zuen, itzulipurdika ibiltzen zen, sosa biltzen. Ferratzaileak ferrak ezartzen zizkion sosik ematen ez zuenari. Libertimendua inauteriko dantza zen.\nII-057a A10 jaiak - dantza Herriko festetan ez zen libertimendurik egiten, orduko dantzak egiten ziren: polka exkotix, mazurka, bals edo fandango, karrilak, dantza-jauziak bukaeran eta farandula azken egunean bakarri, hirugarren egunean festa bukatzeko. Neskak eta mutilak elkarri lotuak, zapiak tartean, herrian zehar kalejira egiten zuten. Hirugarren egunean zaharrek ere dantza egiten zuten, zaharren eguna esaten zitzaion.\nII-061a A11 Gerra - jolasa: pilota, partiduak Gerra garaian lasai zegoen dena, libertimenduak ez ziren egiten baina pilota partidak bai, eskuzka eta xixteraz.


Artazuriketak | Urte sasoiak\nLehenagoko denboretan neska-mutilek ez zuten elkarrekin egoteko aukera handirik izaten. Astegunetan batez ere neskak ez ziren etxetik edo etxeko inguruetatik aldentzen mezatara joateko izan ezean; eguneroko lana gogorra izaten zen gainera, eta ez batzuek eta ez besteek ez zuten horretan denbora galtzerik.\nMeza ostea, iganderoko dantza, garizuma aldiko paseoa eta auzokide guztien artean egiten ziren lanak (gari-jotzea, lihoa egitea, artazuriketak, etab.) izaten zituzten gazteek topaleku bakarrak. Hau dela eta sarritan lanok amaitzen zirenean erromeria eginez ospatzen zuten.\nAntzina etxe gehienetan egiten ziren artazuriketak, artaburuari zurikina kentzea alegia. Batzen zen jendea, gehiena auzokoa, artapiloaren araberakoa izaten zen; inon berrogei lagun inguru biltzerainokoa, zahar eta gazte, denak harmonia ederrean.\nArtazuriketak arratsaldez eta gauez egiten ziren, etxeko behar guztiak egin eta ostean. Lana atseginago egin gurean, giroa apurka-apurka berotu egiten zen eta gazteak kantuka eta bertsoka hasten ziren. Kantuok, Nafarroan arrosnabarrak izenez ezagunak, alaiak eta jai girokoak izaten ziren; neska-mutilen arteko bikoteak izaten zituzten jolas eta solasgai. Batzuetan bikoteok benetakoak izaten baziren ere, besteetan ordea, egiazko kontuak eta asmatuak ere nahastuz barregarri suertatzen ziren hauek; neska dotorea agure zaharrarekin edo akats fisikodunarekin…\nEuren abestiak osatzeko kantu zaharren hasierako molde ezagunak hartzen zituzten oinarritzat, etxe eta pertsona izenak aldatuta. Jarraian duzue adibide bat.


DARABILBO: BANDEN LEHIA 2015\nZer da DARABILBO?\n2022KO OTSAILEKO AGENDA\nZer da Banden Lehia?\nBanden Lehia Azkue Fundazioak sortutako lehiaketa da, euskal musika sustatu eta talde berriei hauspoa emateko helburuak dituena. Txapelketa honek euskarazko musika sustatzea du helburu eta bandarik entzutetsuena sarituko du.\n2015ean Banden Lehiako zazpigarren edizioa ospatzen dugu eta bai taldeen maila eta bai irabazlearentzako sariak asko hobetu dira urte hauetan.\nLehiaketak bi fase ditu:\nInternet bidezko sailkapena\nLehenengo batean internet bidez burutzen da sailkapena. Taldeek interneten izena ematen dute BandaBeat euskarazko musika taldeen zerbitzuan sortutako atarian eta ondoren webgune honetan lehiaketarako apuntatu beharko dira.Taldearen jarraitzaile eta publikoak internet bidez bozkatuko du. Beraz, taldeek ezagutzera eman beharko dute lehiaketan parte hartzen ari direla eta euren aldeko botoak eskatu.\nBoto gehien lortzen duen taldea finalerako sailkatuko da automatikoki.\nEpaimahaiak beste hiru talde aukeratuko ditu eta lau talde finalista hauek zuzeneko ekitaldian arituko dira finala egunean.\nPublikoaren botoei esker sailkatutako taldea eta epaimahaiak aukeratutako beste hirurak zuzeneko emanaldi bat eskainiko dute. Egun horretan bertan erabakiko da zein izango den Banden Lehia 2015eko talde irabazlea.\nEmanaldi hori ikusten publikoa eta epaimahaikideak izango dira. Publikoak zuzenean bozkatuko du eta honen emaitza erabakiaren %40a izango da; beste %60a epaimahaiaren iritzia kontutan hartuta erabakiko da.\nZazpigarren edizio honetako finala Bilborocken ospatuko da, azaroaren 27an.\nZer egin behar da parte hartzeko?\nEuskaraz jotzen duzuen taldea bazarete, Banden Lehian parte har dezakezue.\nPausu hauek jarraitu:\nBandaBeat atarian taldearen profila sortu.\nZure musika argitaratu.\nBanden Lehia Parte hartu! Botoia sakatu.\nWebgune honetan Bandak atalean agertuko da zure taldea eta musika zuzenean entzungai izango da.\nHas zaitezte zure jarraitzaile eta lagunei botoa eskatzen!\nAnimatu zaitezte! Aurten sariak inoiz baino desiragarriagoak dira.\nEgilea: DARABILBO ordua: 10:54\nEMAN IZENA, gure ekintzen berri izateko


RACCen azterketa baten arabera, haurrak atxikitzeko hamar sillitatik sei gomendagarriak edo egokiak dira | Consumer\nRACCen azterketa baten arabera, haurrak atxikitzeko hamar sillitatik sei gomendagarriak edo egokiak dira\nAtzera bideratutako aulkiek aurrekoek baino eragin txikiagoa dute\nReal Automóvil Club de Catalunyak (RACC) egindako azterlan baten arabera, haurrak atxikitzeko 10 gailutik 6 gomendagarriak edo egokiak dira. Zehazki, aztertu diren 27etatik hiru bakarrik dira pobreenak; gainerakoetatik, zortzi dira gomendagarriak, zortzi egokiak eta zortzi onargarriak.\nOndorio horretara iristeko, RACCeko adituek indarrean dagoen Europako legeriak haurrentzako segurtasun-gailuak homologatzeko eskatzen dituen probak baino proba zorrotzagoak gainditu zituzten. Gerrikoaren aurreko eta alboko eragina eta ibilbidea aztertu zuten, hau da, haren doikuntza, ematen duen egonkortasuna eta haurraren buruaren euskarria.\nLehenik eta behin, aurrealdeko eragina frogatzeko, talka-probak egin ziren haurren atxikitze-sistemen (SRI) 93 instalazio homologatuko posizio bakoitzean. Hala, ondorioztatu zuten atzeraka orientatutako sillitek aurrerantz orientatutakoek baino eragin txikiagoa dutela.\nBigarrenik, alboko eragina aztertzeko, egiaztatu zen haurrak atxikitzeko sistemen fabrikatzaile gehienek egokitu egin zituztela RACCek 2002ko azterketa baten ondoren eskatutako aldaketak, hala nola, buruari eusteko gaitasuna, haurraren burua eta lepoa behar bezala eustea, buru-euskarrian eta bizkarraldean inpaktua arintzeko gai diren alboetako babesak eta alboko edo aurrerantz mugitzeko erresistentzia. Analisiaren arabera, ereduen erdiak oraindik asko hobetu zitezkeen babesa optimizatzeko.\nAzkenik, aurreko inpaktuari dagokionez, RACCek bere txostenean dio segurtasuna eta erabiltzeko erraztasuna hobetu egin direla aurreko urteekin alderatuta, nahiz eta eredu guztiek ez luketen aurrez aurreko inpaktua jasango.\nTxostenean, gainera, sistema horien jarraibideetan agertzen ez diren bi gai aipatzen dira. Batetik, gehien pisatzen duten haurrentzat bizkarrik gabeko aulkitxoak erabiltzea gomendatzen da, eta, bestetik, beti jarri beharko lirateke burua aurrerantz begira, ibilgailuaren erdian, albo-talka batean haurraren buruan kolpe zuzenik izan ez dadin.\nEra berean, RACCek fabrikatzaileei gomendatzen die instalazioa eta haurrari eusteko modua sinpleak izan behar dutela, jarraibide argiak eta ulergarriak izan behar dituztela, ohar argiak eta argiak dituztenak, eta etiketa ikusgarriak eta iraunkorrak, aurreko eta alboetako airbagak dituzten ibilgailuetan erabiltzen direnean.\nBestalde, txostenean aholkatzen da sillitak haur handiak erabiltzen dituztenean soilik etzatea, eta, inola ere ez, haurra gerriko diagonalaren azpian xukatzen uztea gidatze-maniobra batean. Era berean, testuak azpimarratzen du ainguraketa-sistemaren talkaren energia xurgatuko duen materiala erabili behar dela aurrealdeko talketan.\nIldo beretik, RACCek erabiltzaileei gomendatzen die aurrerantz eta albotik ahalik eta gutxien mugitzea; ibilgailuaren uhala jarlekua irekitzean inolako oztoporik gabe sar daitekeela ziurtatzea; arnesaren bizkarreko tiranteak haurraren bizkarraren erditik gora egon behar duela; gerrikoaren sekzioak haurraren gorputzetik ahalik eta beheitien buelta eman behar duela egiaztatzea, ahal den neurrian.\naulkitxoak azterketa impacto-eu


Eventos | Regen Farming | Page 11\nHAZIk antolatutako “Nekazaritzan ikasitakoa ahaztea” ikastarora bertaratu gara\nNovember 27, 2015 • by nmandaluniz • Eventos, Novedades • No Comments\nAzaroaren 26tik 28ra “Nekazaritzan ikasitakoa ahaztea: abereen erabilera holistikoa” ikastarora bertaratu ginen. Ikastaro hori HAZIk antolatu zuen, Arkaute Nekazaritza Eskolan. Hilaren 27an LIFE REGEN FARMING proiektuan lortzen ari garen emaitzei buruzko hitzaldia eman genuen, eta Arkauteko etxaldeak bisitatu genituen (ikusi argazkia).\nEsperientzia-trukea, BIOMAHATS proiektu europarren esparruan\nAtzo esperientzia-trukea egin genuen LIFE FITOVID, LIFE REGEN FARMING, SOILMONTANA, BIOMAHATS (maneiu biodinamikoko lurrak) eta TRESMA (mahastiak eremutan banatzea) proiektuen artean, BIOMAHATS proiektuaren kide diren Dordogne-ko ordezkaritza frantsesarekin. Aurkezpenen ondoren, Biasteri inguruko mahastiak eta upategiak bisitatu genituen.\n“Trigo Limpio” haragia zatitzeko gela bisitatu dugu Urduñako abeltzainekin\nNovember 23, 2015 • by nmandaluniz • Eventos, Novedades • No Comments\nAzaroaren 20an, Aribeko (Nafarroa) “Trigo Limpio” haragia zatitzeko gela bisitatu genuen eta, ondoren, Juan Martin Elizondoren ustiategia. Eguna bukatzeko, Orreagako INTIAren etxaldea bisitatu genuen -LIFE REGEN FARMING proiektuan parte hartzen du-.\nLIFE REGEN FARMING, EUROMONTANAko 2015eko Batzar Nagusian\nHAZIko lankideek EUROMONTANAko kideei LIFE REGEN FARMING proiektua aurkeztu zieten 2015eko Batzar Nagusian. Portugal, Italia eta Frantziako EUROMONTANAko kideek interesa agertu zuten proiektuan eta ezartzen ari garen jardunbide birsortzailetan, baita lortzen ari garen emaitzetan ere.\n2015eko ereintzak egiten\nNovember 19, 2015 • by nmandaluniz • Eventos, Novedades • No Comments\n2015eko udazkenean egindako zuzeneko ereintzak sortzen ari dira. Klimatologia aldekoa izan denez, bazkalekuak indarrez sortu dira. Argazkian, bisitatu genituen belardien ereintza-lerroak ikus daitezke.\nLIFE REGEN FARMING proiektuaren emaitzak aurkeztu ditugu esnetarako ardi-aziendaren kontrolatzaile eta teknikarientzat antolatutako jardunaldian\nNovember 5, 2015 • by nmandaluniz • Eventos, Novedades • No Comments\n2015eko azaroaren 5ean izan da esnetarako ardi-aziendaren kontrolatzaile eta teknikarientzako jardunaldia Arkauten. Jardunaldi horretan (zeinetara EAEko eta Nafarroako esnetarako ardi-aziendaren elkarteetako teknikariak eta kontrolatzaileak bertaratu diren), LIFE REGEN FARMING proiektuaren emaitzak aurkeztu dira.\nAtzo Artzain Eskolako ikasleek bisitatu gintuzten\nAtzo, azaroaren 4a, Arantzazuko Artzain Eskolako ikasleek bisitatu gintuzten, Batiz Otaegirekin. Bisitaldian, LIFE REGEN FARMING proiektuaren barruan ezartzen ari diren jardunbide birsortzaileen berri eman zitzaien ikasleei. Halaber, artzaintza libreko eta zuzendutako artaldeak ikusteko aukera izan zuten ikasleek.\nLIFE REGEN FARMING emaitzak jakinarazteko mintegia\nOctober 30, 2015 • by nmandaluniz • Eventos, Novedades • No Comments\nAtzo, 2015eko urriaren 29an, LIFE REGEN FARMING emaitzak jakinarazteko mintegia izan zen, Orreagako instalazioetan. Jende asko bertaratu zen, 70-80 lagun inguru: abeltzainak nahiz elkarte eta herri-administrazioetako teknikariak. Proiektu horretan lortutako emaitza berrienak xehatu ziren mintegian. INTIAren Orreagako instalazioak bisitatu ziren, mintegiaren ondoren.\nUrriaren 27an Galiziako abeltzainak etorri ziren Orreagara\nUrriaren 27an, Galiziako abeltzain batzuek, Xan Pouliquen teknikariak aholkatuta, Orreagako etxaldea bisitatu zuten, sistema ekologikoetan edo iragaitzazko sistemetan behi-esnearen ekoizpenaren arloan jardunbide birsortzaileek eurentzat izan dezaketen aplikazio praktikoa ezagutzeko. Eskerrik asko gurera etorri izanagatik.\nUrriaren 23an I. SEAE sinposiora joan ginen (Valladolid)\nOctober 26, 2015 • by nmandaluniz • Eventos, Novedades • No Comments\nUrriaren 23an I. SEAE Sinposioan parte hartu genuen, Valladoliden. Ekitaldi horretan “Efecto del tipo de pastoreo sobre la salud del suelo según las TSAP” lana aurkeztu genuen.


Errespetuzko harremanak seme-alabekin – Guraso.eus\nErrespetuzko harremanak seme-alabekin\nHik Hasi aldizkarian Miren Camison irakaslearekin eta Nerea Mendizabal psikopedagogoarekin izan dira.\nFamiliako harremanak begirunezkoak izan daitezen bi oinarri daudela zehazten da hikhasi.com webguneko Demokrazia etxean hasten da artikuluan. Zehazki, norbere burua errespetatzea eta haurren garapen-premiak asetzea dira bi oinarri horiek.\nMiren Camison filosofo eta irakaslearen eta Nerea Mendizabal psikopedagogoaren arabera, seme-alabekiko harremanak errespetuzkoak izan daitezen, ariketa kontziente bat egin behar da, kulturalki eta sozialki jaso dugun eredua ez omen delako adeitsua izan: garrasia, zaplaztekoa, zigorra… Horrela, joera aldatu ezean, “boterea erabiliz harribitxi eder bat lortuko dugula pentsatzea alferrikakoa da”, diote adituek.\nNorbere buruaz hausnartu\nAdituen hitzetan, errespetuzko harremanen oinarria norbere buruarekiko harremanetik abiatzen da. “Norbere burua nola dagoen gakoa da ondokoekin ondo edo okerrago egoteko”, dio Caminosek. Bestalde, irakasleak gaineratzen du oihuak, zigorrak edo mehatxuak gailendu ez daitezen helduek euren barnera jo behar dutela: “Ez dugu horrela jokatu nahi, baina desio hori kognitiboa da”.


Oñatiko LPM Eta Lagunak taldeak Kameratoiko hirugarren saria irabazi du - Oñati - Goiena.eus\nOñatiko LPM Eta Lagunak taldeak Kameratoiko hirugarren saria irabazi du\nOihana Elortza 2015-12-09 13:35\nOñatiarrak eta Tokikomeko kideak\nTokikom sariaz gain, publikoaren saria ere irabazi du Oñatiko taldeak, 'Kameratrola' lan umoretsuarekin. Euskaltzaleen Topaguneak antolatu du ikus-entzunezko rallya hamaikagarren aldiz eta Durangoko Azokaren barruan egin da. Hamazazpi lan entregatu dira.\n"Originaltasuna eta umorea" saritu ditu epaimahaiak XI. Kameratoian. Oñatiko LPM Eta Lagunak taldeak bi sari irabazi ditu Kameratrola lanarekin: publikoaren saria eta lehiaketako hirugarren saria, Tokikom saria. "Umorea ere euskararen parte dela erakustearren" irabazi dute Tokikom saria oñatiarrek.\nAtzo, abenduak 8, ospatu zen XI. Euskal Herriko ikus-entzunezkoen rallyko sari banaketa, Durangon. Izena emandako hogei taldetatik hamazazpi heldu ziren bukaeraraino. Eusk.aroa izan da gaia eta taldeek 50 ordu izan dituzte film laburrak egin eta Topaguneari entregatzeko.\nLehen hiru lan sarituak hemen ikus daitezke.


Sukaldaritza liburua/Errezetak/Ensaimada opila — Wikibooks\nSukaldaritza liburua/Errezetak/Ensaimada opila\nIndar irina: 500 g. bahetu.\nLegamia freskoa: 25 g.\nArrautzak: 2 txiki edo 85 g.\nAzukrea: 75 g.\nUra: 250 ml.\nOliba olioa : 20 ml.\nTxerri gantza edo gurina: 50 g.\nAzukre-hautsa: Amaieran estaltzeko.\nOratzeko besoak dituen irabiagailu elektriko batean irina, arrautza, azukrea eta ura jarri. Martxa bizia eman eta minutu batera legamia nahastu.\nGorputza hartu duela eta ontzian gutxiago itsasten ikusten dugunean, oliba olioa gehitu.\nOntzian itsasteari utzi arte landu.\nIrabiagailu elektrikotik mahai batera atera, eta olioztatutako eskuekin, orea, 10 minutuz landu. Bere baitan behin eta berriz bilduz. Oso elastikoa geratu behar du, luzatu eta ia gardena geratzen den arte, puskatu gabe.\nOlioz igurtzitako pertz batean eta tapatuta 60 minutu inguru ( giro tenperaturaren arabera denbora hau gehiago izan daiteke) hartzitu, bere bolumena bikoiztu arte. Gozotegietan hartzitzeko berogailuan 28-33ºC-tan edukitzen dira. Edozein kasutan, bere bolumenak bikoiztu egin behar du.\nDenbora hori igarotakoan, orea bitan banatu.\nOre zati bakoitza koipez margotutako mahai batean eta arrabolaren laguntzaz luzatu, fin geratu arte eta hiruki forma emanez.\nEskuen laguntzaz, orea gehiago luzatzen saiatuko gara, ia guztiz gardena utzi arte.\nOrearen gainean zabaldu txerri gantzaren erdia, eta kontu handiarekin bildu zilindro moduko bat osatuz.\nBerdin egin beste erdiarekin.\nBi zilindro moduko hauek, elkarren parean jarri eta trentza bat osatu, alde itsusia edo biribilketaren amaierakoa beherantz utziz.\nBi trentza hauek barraskilo moduan bildu, eta koipez edo labeko paperarekin estalitako plaka batean jarri.\nGozotegiko berogailuan edo kanpoan tapatuta utzi bigarren hartzitzea ematen, orea tamainaz bikoiztu arte.\nGainetik urarekin pittin bat busti, eta egosi 200-225ºC-tan, 12-15 minutu inguru.\nAmaitzeko, gainetik azukre-hautsarekin estal daiteke.\nBalear uharteetan jatorria duen errezeta eta prestaketa dugu. Gosari eta askaritan jateko ezaguna egin da. Txerri gantza erabili beharrean, gurina ere erabil daiteke.\nOratzea eskuz egitea ere badago, baina luzeago joko du.\nEnsaimada handiagoa edo txikiagoa izan daiteke, eta normalean trentza egin gabe biltzen da.\nBigarren hartzitzea pasa ondoren, ahalik eta azkarren egosi behar dira, ez lehortzeko.\nOrrialdearen azken aldaketa: 2 otsaila 2022, 15:11.


Scratch & irakasle gaitasunak « Hezkuntzari bideratutako teknologiak\n« Modulo lanak\nSugatra Mitrak egindako esperimentua. Ezagutu behar duzue !!! »\nScratch & irakasle gaitasunak\nPosted by Jon Bustillo on urriak 19 (2011)\nAste honetan ikasle batzuen partetik ikusi dut Scratch dela eta ezintasuna, nagitasuna, gehiegi dela, hau informatikoentzat dela,… ez dakit nola definitu. Nire ustez jarrera kontu bat da, hau da, zerbait lehenengoan ateratzen ez denean, hura ikasi, ulertu, praktikatu, saiatu,…. baino lehen…. kritikatu inongo ikuspegirik gabe. Jarrera hau dela eta uste dut interesgarria dela honako hau azpimarratzea:\nPunta puntako irakaskuntza prestatzen saiatzen naiz. Ez dakit hau lortzen dudan edo ez, baina klasera ekartzen ditut momentu honetan dauden jardunaldiak, ekintzak,… eta bitartekoa.\nScratch bitartekoarekin garatzen diren gaitasunak UNESCOk XXI. mendearako aurreikusten dituenak dira. Agian ez duzue ikusten Scratch proiektu bat garatzerakoan ze nolako gaitasunak jartzen diren (Lehen Hezkuntzakoek modu berean) martxan. Gera zaitez pentsatzen zenbat gaitasun aktibatu dituzue klasean egindako adibideekin. Argi ikusten ez baduzu eta gehiago jakiteko gogoa baduzu hurrengo irudian sakatu.\nHolako aplikazioak haurrek garatzeko gai dira, bai !!!! 10-12 urte bitartekoek “programatzeko” ahalmena dutela esperimentatzeko aukera izan dut. Hona hemen horren adibide grafikoa (2011). Hori gutxi balitz, hemen duzue iaz Bilbon egindako Scratch Day ekitaldiaren irudiak. Aurten hemen Gasteizen ere egiteko asmoa dugu. Parte hartu nahi duzu?\nZe guraso nahiko lukete bere semeentzako irakasle bat 10-12 urte bitarteko haurrak programatzen dutena programatzeko gai ez dena? Ondo pentsatu erantzuna. Eta ze ikastetxe nahiko luke holako langile bat?\nZer da irakaskuntzara ekarriko duzuna? Ze nolako irakasle mota izan nahi duzu? Agian ez duzu hori inoiz planteatu, froga ezazu erantzunak ematen. XX: mendeko irakaslea edo XXI. mendeko irakaslea.\nGaur egungo irakaskuntzan “edukinak” eskuratzea ez da helburua. Edukinak gaitasunak eskuratzeko bitarteko bat besterik ez dira. Akaso zuen ikasle ibilbidean sekula ez da horrela izan, beraz agian zure erreferenteak ez dira baliagarriak datorren (indarrean) dagoen eskolarako. Legea horrela dio\nLegean agertzen diren gaitasun orokor (ez edukinak) asko Scratcharekin lantzen badira, logikoa egiten zait bitarteko hau erabiltzea hauek garatuta dituzuen edo ez ikusteko. Programa hau erabiltzeko gai ez dena ez ditu gaitasun horiek erakusten, beraz “momentuz” iraskasle lanerako ez dagoela uste dut. (Legean agertzen diren gaitasunak ikusita)\nScratch bitarteko bat besterik ez da, baina horren bitartez oso inportanteak diren gaitasun asko lantzen dira. Noski, gaitasun horiek beste bitarteko batzuekin ere landu daitezkela, ez da Scratchek esklusibo duen zerbait. Hemen duzu beste aukera bat\nTuenti oso ondo erabiltzen duzue… eta inork ez du eskulibururik irakurri. Nola izan da posible? JAKINMINA eta “ensayo -error”. Hemen gauza bera… praktikatu, saiatu, okertu, zuzendu, galdetu,… hori da ikasteko eta gaitasunak trebatzeko bidea. Nola uste duzu egin dugula besteok?\nArgi daukat gaitasuna duzuela, baina zenbait jarrera ez dute laguntzen hauek martxan jartzeko. Ni ezin dut zuen partez ikasi, hori zuen esku dagoen zerbait da !!!!\nNestor Alonsok egindako irudia\nThis entry was posted on urriak 19 (2011) at 7:28 pm\tand is filed under Uncategorized. You can follow any responses to this entry through the RSS 2.0 feed. You can leave a response, edo trackback from your own site.\n2 Erantzun to “Scratch & irakasle gaitasunak”\nikt ikaslea said\nurriak 20 (2011) at 12:45 pm\nKlasean ikasten duguna oso interesgarria da eta ahalegin handia egiten dugu scratch eta beste programak erabiltzen ikasteko, gainera uste dut hasieran zailtasunak izatea normala dela. Beste aldetik tuentia erabiltzen baldin badakigu da izugarri erraza delako eta ezin da alderatu adibidez scratcharekin, ez du zerikusirik jakinminarekin.\nJon Bustillo said\nurriak 21 (2011) at 11:12 am\nMila esker zure komentaketagatik. Egia da, hasieran zailtasunak agertzea guztiz normala da.\nBi bitarteko konparatzea ez da erraza, besteak beste, bakoitza bere helburuak betetzen dituelako. Tuenti erraza dela? Ba….. esango nizun hura zure amonari azaltzeko…. ea esperientzi horren ondoren modu berean pentsatzen duzun. Ziur nago amonarentzat errazago dela marmitako bat egitea tuentian aritzea baino. Zuretzat ere horrela da? Litekeena zuretzat kontrakoa izatea. Hortaz, “erraza – zaila” guztiz erlatiboa da.\nNire ustez zailtasun bat agertzen denean (zuen gaitasun mailarako guztiz egingarria denean)… ahalegin gehiagorekin gainditzen da eta sarritan ikasle batzuk nahiago dute kexatzea aurrera egitea baino.\nPozten naiz jakinminarekin zerikusirik ez izatea, jakinmin gabeko irakasleak ez dakit XXI. mendean zentzurik duten !!!!!


Zure etsaiaren bozeramaile bihurtu zara? – Neure (h)egitik\n100 egun Gipuzkoako Foru Aldundia kudeatzen http://t.co/9e3GT6gD #bildu\n— EHBildu – Herriak (@ehbildu_herriak) September 30, 2011\n8 thoughts on “Zure etsaiaren bozeramaile bihurtu zara?”\tbirasuegi\t2011/10/04 at 11:21\nErantzun\tArrazoi guztia duzu, baina nola egin egunerokoan murgilduta daudenek egoera hauek aurre-ikusi eta agenda propioan zentra daitezen? Konsziente izatearekin ez da nahikoa, eta askotan errazagoa da etsaiari erantzuten ibiltzea, baina nola erantzun beraien terrenoan sartu gabe?\nAzken aldian lantzen ari dudan gaia da. Gure estrategian kuota bat eskaini erantzunari? Komunikazio aldetik pertsona ezberdinak erabili Agenda Propioaren komunikaziorako eta erantzunetarako?\nZenbat galdera 😉\nJoseba Kamio\t2011/10/04 at 12:07\nEgilea\tErantzun\tEz da hain zaila Beñat, baina lana eskatzen du. Berez, zuk zeuk eman duzu erantzuna: “…askotan errazagoa da etsaiari erantzuten ibiltzea…”. Alegia, besteak jarri behar dira leku horretan. Pentsazazu defentsiba dela lekurik txarrena.\nHori lortzeko betekizun batzuk daude, egoeraren arabera, ez baita berdina hauteskundeak irabazi nahi izatea edo gobernua kudeatzea, Bilduren adibidearekin jarraituta. Betekizun horien artean daude agenda definitzea, zuk diozun moduan. Horretarako, berriz, azterketa, helburuak, esatekoak eta ekintzak definitu behar dira, baita tresnak, ekipoak eta haien antolaketa.\nAntolaketari dagokionean, zure azken gaiari erantzuteko, aukera bat baino gehiago dago, egoeraren arabera eta erritmoaren arabera. Zuk aipatzen dituzunak ere proba litezke, egoeraren arabera, ekipoaren ezaugarrien arabera e.a.\nMezu zehatzagoa emateko gogoz gelditzen naiz, baina uste det nahikoa dela formato honetan, gehiegi luzatuko naiz bestela. Akaso beste post batean…\njude\t2011/10/18 at 23:22\nErantzun\tDuela bizpahiru aste edo, Foru aldundiko Larraitz Ugarte izeneko bilduren ordezkari bat gogor egurtu zuten, ez omen zegokion diru kopuru bat jaso izana leporatuz edo.\nBi ideirekin geratu nintzen, gaia nagi jarraitu nuenez gero:\n“disposición a devolver el dinero”\n“víctima de un montaje político-mediático”.\nNire ustez, gizartearen gehiengoak ere mezu horiek baino ez zituen jaso.\nEzin al zen bestela kudeatu?\nEz dakit, IRPF-aren adibidea erabilita, lagutzekin ere batzuetan jasotzea eta beste batzuetan itzultzea dagokizula esatea, beti ere hiru gauza nabarmenduz:\n– Foru aldundiak jartzen dituela tope horiek.\n– Foru aldundia H1-ek kudeatzen zuela, ez bilduk.\n– Ugarteri egindakoa, IRPF-an ordaintzea egokitzen zaionari lapur deitzea bezala dela.\nEgia da beharbada kasuaren eta IRPFaren arteko alderaketa ez dela guztiz zintzoa, baina egia da ere salaketa ez zela zintzoa izan, alegia, zuzen zein oker,egin zuenak etzuela egin Ugartek okerrik egin zuela zintzo pentsatzen zuelako, modu maltzurrean mina emateko baizik. Beraz, erantzunak ere tamainakoa behar du, alegia, laburbildu eta “karikaturizatu mezua”, eta salatzaileari azalpenak balio ez baldin badio, jadanik hura da Ugarteren jarrera zer dela eta den salagarria justifikatu behar duena.\nAlegia, ez duela zentzurik “erantzun didaktiko zintzoak”, salaketa maltzurra baldin bada. Erantzun hori herriak merezi du, baina soilik herriak egiten baldin badu galdera. Zeharka baino ez du zerikusia nire post-ak zuk idatzitakoarekin, baina…..\nJoseba Kamio\t2011/10/19 at 21:17\nEgilea\tErantzun\tKaixo Jude.\nEz det gai hori gertutik jarraitu, irudi batzuk besterik ez telebistan… Ezin dizut gauza handirik esan. Montaje edo ez montaje, ematen du informazioak zuzenak zirela. Transparentzia oinarrizko kontua da, areago Bildu bezelako alderdi batean. Komunikazioak asko lagundu dezake, baina gauzak txukun egitea da denaren oinarria. Bestalde, Larraitz Ugarte nahiko urduri ikusi nuen telebistan, minduta, bere emozioak erakusten, eta horrek alde ona eta txarra dauka.\njude\t2011/10/20 at 07:38\nErantzun\tEpa Joseba, jarrera zintzoa izan ez badu, alperrikakoa da ezein erantzun taxutzea, hori esan gabe doa. Baina egia bat (huskeria denean) izorratzeko asmo argiz neurrigabe puzten dutenean (kasuaren nondik norakoak ezagutu behar dira derrigor, noski), ez al du merezi bere espiralean sartu beharrean, erantzun propio eta erasotzailea definitzea? Eta hartara, zein izango zatekeen erantzun diseinu egokia? Horretaz ari nintzen, eta zure hainbat post-ekin gogoratu nintzen prentsan ikusi nuenean…emozioenak ere post bat (edo askoz gehiago) merezi du. Laburbilduz, esan nahi nuena da askotan iritzi publikoak bi ideia orokor baino ez dituela hartzen (kasu honetan, “devolver”; “dispuesta a….”), eta horiek desaktibatu eta zureak indartzeak behar duela helburu. PP-k ere bilduri arrazoia eman dionean, etzen sakoneko ustelkeria izango, baina, jendartean, ustelaren susmoa zabaldu da. PSOEren komunikazio sailak “misión cumplida” aldarrikatu dezake, bildu bere salaketa matazan atrabildu du eta….\nJoseba Kamio\t2011/10/20 at 08:24\nEgilea\tEz dakit ba nondik heldu gaiari, ez baitet gertutik ezagutzen, ta jarraitu ere gutxi jarraitu det. Susmoa daukat kasu honetan kontua ez zela hainbeste “jarrera erasotzailea” eraikitzea, horrek polemika areagotu zezakeelako. Kontua gehiago zen erabili duten indar guztiarekin erortzen uztea, “judoan” egiten den bezala. Berriz diot, ez daukat horren gertuko berririk, baina kanpotik hala ematen du. Kasu horretan bazeuden elementuak gaia “reenmarkatzeko”. Bestalde, 8 estrategia zurrumurruaren aurrean postan ere badaude pista interesgarriak kasu honetarako.\njude\t2011/10/18 at 23:23\nErantzun\tDisposición + devolver = errudun.\nPingback-a: Berri onak euskalgintzan | Komunikazioaren (h)egia Share your thoughts Utzi erantzuna\tSartu hemen zure erantzuna...\n← Publizitate NegatiboazAmarauna →\tTwitter


Aresek berretsi du Nafarrate ez zela zauritu pilotakada baten ondorioz | Berria.eus\nHerrizaingo sailburuak legebiltzarrean esan du gaztea «erori» egin zela eta ertzainek ez zutela «gomazko pilota bat bera ere» jaurti EAk egia argitzeko eskatu du, lekukoen bertsioa eta bideoen froga gogoan hartuta\nAresek Nafarrateren kasuaren berri eman behar zuen garai bertsuan, polizia gehiegikeria salatzeko eserialdia egin zuten hainbat herritarrek Eusko Legebiltzarraren aurrealdean.. JUANAN RUIZ / ARGAZKI PRESS\n2012-04-25 / Edurne Begiristain 0\nXuban Nafarrate gazteari gertatutakoari buruzko bertsio ofizialari goitik behera eutsi dio Rodolfo Ares Herrizaingo sailburuak, Eusko Legebiltzarrean egindako agerraldian. Zenbait lekukok eta gazteak epaitegian aurkeztutako bi bideok frogatzen dutena ezeztatu du, eta azpimarratu du Nafarrate ez zuela Ertzaintzaren gomazko pilotakada batek zauritu: ertzainengandik ihesi zihoala «erori» egin zen eta buruarekin lurra jo zuen, Aresen arabera.Nafarrate 19 urteko gaztea larri zauritu zen greba orokorra izandako egunean, Gasteizen, ertzainekin liskarra izan eta gero. Kolpe gogorra jaso zuen buruan, eta Gasteizko Santiago ospitaleko zainketa intentsiboetako unitatean ospitaleratu behar izan zuten. Zehazki, buruaren ezker aldeko hezur parietalean hartu zuen kolpea, belarriaren ondoan. Gazteak eta hainbat lekukok diote pilotakada batek zauritu zuela.EAk eskatuta eman ditu azalpenak Aresek Legebiltzarrean. Adierazi duenez, Nafarrate eta beste hainbat gazte atzematen saiatu ziren ertzainak eskopetarik gabe jaitsi ziren autotik, eta, gaztea lurrera «erori» zenean, ertzain batek borrarekin hanketan jo zuen. Azpimarratu du ertzainek ez zutela «gomazko pilota bakar bat ere» jaurti, eta tiro bakarra egon zela, baina pilotarik gabekoa.Herrizaingo Sailak amaitua du gertatutakoaren ikerketa, eta epailearen esku utzi du esku artean zuen informazio guztia, sailburuak jakinarazi duenez. «Justiziak gauzak bere tokian utziko ditu». Aresek dio epaileari emandako informazioa ertzainek egindako atestatuetan jasotakoa dela, hau da, ez du aipatu lekukoen testigantzarik.Juanjo Agirrezabala EAko legebiltzarkideak gogorarazi dio zenbait lekukoren bertsioak eta auzokideek grabatutako bideoek «erabat ezeztatzen» dutela Herrizaingo Sailak dioena. Buruan pilotakada bat jaso zuela frogatzeko bi bideo aurkeztu ditu Nafarrateren familiak Gasteizko epaitegian; Aresek aitortu du bideo horiek ez dituela ikusi, baina «ziur» dela horietan ez dela ikusiko pilotakada batek Nafarrate zauritu zuela.Azalpenak entzunda, «egia osoa» jakin arte ikertzen jarraitzeko eskatu dio EAkoak Aresi, lekukoen bertsioak hark esandakoarekin bat egiten ez duelakoan. Agirrezabalaren ustez, ezinbestekoak dira «gardentasuna eta argitasuna» Ertzaintzaren barruan. Ildo beretik mintzatu zaio Mikel Basabe Aralarreko legebiltzarkidea ere, eta gardentasuna aldarrikatu du «zigorgabetasun mezuak» amaitzeko. Halaber, Ertzaintzaren aurkako kexuak ikertzeko batzorde independentea eskatu du Basabek.PPk eta PSE-EEk bat egin dute Aresekin Ertzaintzari «ospea kentzeko kanpaina bat» antolatu dela salatzeko orduan. EAJk, berriz, barne mekanismoak indartzen jarraitzeko eskatu dio Aresi.Herrizaingo sailburuak, bestalde, Ertzaintza «hobetzeko» hainbat neurri iragarri ditu legebiltzarrean, tartean, brigada ibiltarietako eta errefortzu brigadetako agenteen kopurua 450era handituko duela.Cabacasen auziaErtzaintzaren pilotakada baten ondorioz hildako Iñigo Cabacas gaztearen familiak parte hartuko du auzia ikertzeko Bilboko epaitegian zabalik dagoen prozedura judizialean. Hala, Fiskaltzarekin batera, akusazio gisa aurkeztuko da gaztearen familia, albiste agentziek jakinarazi dutenez. Cabacasen heriotza argitu eta erantzukizunak aztertu beharko ditu epaitegiak.\nBiktimen aitortzan bat egin dute; iraganaren interpretazioan, ordea, ez\nAdinekoen diru ekarpena igo egin da familietan, krisia hasi zenetik\nBake Bideak «ekintzak» eskatu dizkio Taubirari\nAurtengoa "sartze historikoa" izan da Seaskarentzat


Zeruan sartu nahi du | Kirola | Berria\nArrauna. San Miguel ligako taldeak: San Pedro\nZeruan sartu nahi du\nSan Pedrok sarriago ibili nahi du onenen arteko borrokan, eta aurten ere saiatuko da goranzko jauzi hori ematen\nAzken denboraldietako ia talde bera osatu du, eta oinarri sendoa da San Miguel ligan\nSan Pedroren trainerua, iaz, Zierbenan jokatu zen estropadan. LUIS JAUREGIALTZO / ARGAZKI PRESS\nSan Pedrok zeruko ateak ireki- tzen omen ditu. Arraun munduan ez da horrelakorik, beste kontu batzuk direlako zerutiar horiek. Baina klubaren izenarekin jolas eginez, zeruko atea zabaltzeko giltza bere alde erabil- tzea falta zaio Pasaiako klubari. Ikusten ditu beste taldeak arraunaren zeruan sartzen, baina berari kostatzen ari zaio behinola bere leku kuttuna izan zuenera bueltatzea.\nEz da erraza azkeneko pauso hori ematea. Zailena dela dio Gabi Larrinaga entrenatzaileak. Ez zaio arrazoirik falta. Ondo daki zenbateko zailtasuna daukan pauso hori emateak. Urtea joan eta urtea etorri, hor dabil ontzi morea goian sartu nahian, baina ezin. Lortu, lortu izan du, baina olatu zipriztinak bezalakoak dira goian egindako agerpen horiek: urri samarrak. Zerbait falta zaio taldeari. Aurten, horixe izango du helburu San Miguel ligan, baina asmoa gauzatzen hasteko beste lan batzuk egin behar dituztela diote. Mailari eusteko puntuak pilatu lehendabizi, eta gero gerokoak. Helburu apalegia da aurreneko hori San Pedroren gisako talde batentzat. Arazo handirik gabe lortuko dute, ez da batere dudarik horretan. Baina gauzatuko al du gero onenen artean sarriago ibiltzeko nahia?\nIkusi egin beharko da, urak jarriko baitu bakoitza bere lekuan. Aldez aurretik begiratuta, ematen du kosta egingo zaiola aurten ere. Urdaibai, Hondarribia, Kaiku... koska bat gorago ez ote dituen. Zaila baita aukeratuen multzo distiratsuan sartzea. Zailena, urratsen artean. Iazko talde bera dauka Larrinagak bere aginduetara, eta hori oso ona da. Taldeak badaki zer egin behar duen, eta entrenatzaileak badaki taldeak zer eman dezakeen. Elkar ondo ezagutzen dute. Aurreko urteetan egindako jarduna baliagarria da San Pedrok emango duenaren berri izateko. Nekez ibiliko da azken denboraldian baino apalago. Fidagarria da taldea, esperientziaduna. Horretan ez dago dudarik.\nDenboraldi-aurreko emaitzetan bat nabarmendu behar da: etxeko estropadan garaile izan zena. Ez dute asko balio neguko eta udaberriko emaitzek, hori onartu beharra dago, probak egiteko garaiak direlako. Baina aurrean ibiltzea hobe, atzean sartzea baino. Estropada horietan aurrean ibili da San Pedro, eta udan ere ez da oso aparte ibiliko goiko postuetatik. Baina ez dira horrekin konforme: zeruko ateak ireki nahi dituzte, eta giltzak bere eskuetan dauzka.


45. Buhamina — dantzan.eus\nHemen zaude: Hasiera › Komunitatea › Jonmikel Intsausti › 45. Buhamina\nBuhamina, Barkoxeko taldea, Muskildi, 1995. Argazkia: Jonmikel Intsausti\nBuhamina, Maskaradan noizbehinka agertzen den pertsonaia\nArgazkian ageri dena gizon batek antzeztua dugu: 1995ean egindako argazkia da, Muskildiko karrikan. Barkoxtarrek buhamina eraman zuten –agian izenburua aldatu behar izango nioke argazkiari. Hiru urte lehenago Eskiulako kauteresak eta buhamesak plazaz plaza atereak ziren baina oraindik neskek Beltzeria irabazi gabeko gunea zuten.\nGaur galdera bakarra dut argazki honi begira: tokirik ote du gizonak egun Beltzeriari dagokion rol femeninoak betetzean? Azken urteotan (besteak beste), 2012ko ikastolako ikasleek egindako Maskaradetan non Buhamina anderea zen (ez zen erregerik), baita xorrotx emazteak ere, edo Gaztediko eta Pettarrako buhamesek egindakoetan, ondo adierazi dute emazte gisa ere Beltzerian beltzeena ere izan daitekeela; Urdiñarbek geroan ere atera zituen belagileak plazara. Denborak erranen du nolakoak izanen diren datozen urteak.\nPettarrako buhamesak Larraulgo plazan, 2017-05-07an. Argazkia: Jonmikel Intsausti\n2012ko maskaradak ikastolako ikasle ohienganik


'Koka-Kola eta barea' antzezlanerako sarrerak zozkatu ditu Uztarriak - Uztarria (Azpeitia)\n'Koka-Kola eta barea' antzezlanerako sarrerak zozkatu ditu Uztarriak\n2014ko urt. 24a, 11:15\nKoka-kola eta barea antzezlaneko aktoreak zeintzuk diren esan behar zuten bazkideek zozketan parte hartzeko, eta zuzen erantzun duten guztien artean, Aiora Olaizolak eta Iñaki Urangak sarrera bana eskuratu dute.\nAntzezlanaren kartela. Argazki originala\nIgandean, hilak 26, Koka-Kola eta barea antzezlana izango da Sanagustin kulturgunean, 18:00etan hasita. Antzezlanerako bi sarrera zozkatuko ditu Uztarria Komunikazio Taldeak bere bazkideen artean.\nKoka-kola eta barea antzezlaneko aktoreak zeintzuk diren esan behar zuten bazkideek zozketan parte hartzeko, eta zuzen erantzun duten guztien artean egin du zozketa Uztarriak. Erantzuna Ramon Agirre eta Inaxio Tolosa da, eta irabazleak Aiora Olaizola eta Iñaki Uranga dira. Uztarria saritutako bazkideekin harremanetan jarriko da, sarrerak nola eskuratu behar dituzten adierazteko.\nAntzezlanerako sarrerak salgai daude dagoeneko Sanagustin kulturgunearen webgunean eta kulturgunean bertan. Aurrez zortzi euro ordaindu beharko da, eta egunean bertan hamar euro.


Hotza, Soriaren antzekoa omen, nagusi izan bazen ere, partidaren emozioak berotu zuen zelaia eta, jakina,…\nHotza, Soriaren antzekoa omen, nagusi izan bazen ere, partidaren emozioak berotu zuen zelaia eta, jakina, gure palkoa Numantziaren aurka.\nGonbidatuen artean azpimarratuko genuke Ibon Areso, Bilboko Udaletxean zinegotzia, Zirkulazio eta Garraio delegatua hain zuzen ere; Jose Ramon Garai, Eusko Jaurlaritzako zuzendaria eta Iñaki Hidalgo, Lan Publikoen diputatua.\nHalaber Athletic Clubek gonbidapena luzatu zien Soriako alkate tenientea den, Luis Reyri eta Kirol zinegotzia den, Javier Antoni.\nGure penen ordezkaritza Peña Amorrortu eta Peña Zipunparen eskutik etorri zen..\nFernando de la Rica, 30. bazkidea eta bere semea present egon ziren.\nOyonesa izan zen gure adiskidetutako klub elkartuen ordezkaria, Andres Sarabia presaidenearen bitartez, Oiongo alkateak lagunduta.\nZerrendan gehi dezakegu Txema Oleaga, Bilboko Udaletxean zinegotzia; Jesus Rojo, Bilbao Kirolakeko zuzendaria; Iñaki Dobaran, Euskadiko Futbol Federazioaren presidentea; eta goizean Lezaman omenaldia jaso duen Leire Zabala jokalari ohia eta Gregory Frietz orkesta zuzendaria egunotan Euskaldunan dagoena.\nFundación Athletic Club Fundazioak Ipar Kutxa, bazkide estrategikoa gonbidaru zuen, Aitor Aldekoa eta Gotzon Zubiaur ordezkarariak izan direlarik.\nXabier Fernandez, Athletic Club


(1949) Franjuk zuzendutako lehendabiziko lana; gaur egun, dokumentalgintzaren historiako ezinbesteko filma da. Parisko hiltegian egindako ibilaldia esperientzia basati eta ikaragarri bilakatuko da, «ezohiko gauzek eta errealismo poetikoak sortzen duten erakarpenari» esker (Franjuren beraren hitzetan).\nFranjuk zuzendutako lehendabiziko lana; gaur egun, dokumentalgintzaren historiako ezinbesteko filma da. Parisko hiltegian egindako ibilaldia esperientzia basati eta ikaragarri bilakatuko da, «ezohiko gauzek eta errealismo poetikoak sortzen duten erakarpenari» esker (Franjuren beraren hitzetan).\n(1952) Franjuren esanetan, hauxe zen bere dokumentalik gogokoena. Gerrako beteranoen ospitale batek nola funtzionatzen zuen erakusteko agindu zion Frantziako Gobernuak, baina Franjuk militarismoaren aurkako kritika zorrotza egin eta gerrako izugarrikeriak salatu zituen.\n(1952) Dokumental honen bidez, Georges Méliès zinemagilea omendu zuen Franjuk; beti miretsi izan zuen fantasiazko zinemaren sortzailea, alegia. Artista paregabe horren bizitzan eta lanetan egindako ibilbidea, Mélièsen alargunaren bidez.\n(1956) Erradioaktibitatea ikertzen aitzindari izan ziren zientzialariei egindako omenaldia. Franjuk aktoreekin egin zuen berregite dokumental hau. Curie senar-emazteek zer lan metodo erabiltzen zituzten erakusten du, bai eta beren ikerketa garrantzitsuak zer-nolako egoera kaskarretan egin zituzten ere.\n(1953) Industriako hondakinek gizakiengan dituzten ondorioei buruzko dokumental zientifikoa, Franjuk kutsu poetikoz filmatua.\nIndustriako hondakinek gizakiengan dituzten ondorioei buruzko dokumental zientifikoa, Franjuk kutsu poetikoz filmatua.\n(1955) Iragandako garaien oroitzapen lirikoa eta geratu ezin dugun denboraren joanaren gaineko hausnarketa, arrantzale zahar baten gomutak abiapuntu hartuta.\nIragandako garaien oroitzapen lirikoa eta geratu ezin dugun denboraren joanaren gaineko hausnarketa, arrantzale zahar baten gomutak abiapuntu hartuta.\n(1955) Dokumental honen bidez, Franjuk beste egoera zirraragarri bat erakutsi zuen, eguneroko begiratuetatik ezkutatuta geratzen den gizarteko beste txoko bat; kalean utzitako txakur baten istorioa, alegia. Azkenean, txakurtegi batean sartu eta zoritxarreko patua izango du zain animaliak.\n(1956) Théâtre National Populaire areto garrantzitsuari buruzko dokumentala; garai hartan Jean Vilar antzerkigileak zuzentzen zuenari buruzkoa, hain justu. Franjuk antzezpenen filmazioak eta dokumentalen irudiak konbinatzen ditu. Era berean, antzerkiaren eta benetako munduaren arteko konexioak eta gatazkak erakutsiko dizkigu.\n(1957) Arte Ederretako Ministerioak Parisko katedral ospetsuari buruzko film bat egiteko agindu zion Franjuri. Zinemagilearen ibilbidea ondotxo ezagutzen zutenez, honako baldintza ezarri zioten: «Katedrala bakarrik filmatu. Ez apaizik, ez mezarik. Arkitektura baino ez». Zinemaskopen filmatu zuen, eta eraikinaren edertasunaren goraipamen ederra egiten du.\n(1958) Franjuk fikziozko zineman egindako lehendabiziko saioa. Film labur hau Orfeo eta Euridizeren mitoaren eguneraketa da; lurpeko infernu moderno batean, Parisko metroan, galdutako ume baten istorioa kontatzen du.\nLA TÊTE CONTRE LES MURS (BURUA HORMEN KONTRA)\n(1958) Dokumentalgile lanetan aritu ostean, Franjuk erakundeen inguruko ikuspegi kritiko zorrotza azaldu zuen bere fikziozko lehen film luzean. Hervé Bazin idazlearen eleberria du oinarri, eta eromenari eta bere tratamenduari buruzko hausnarketa arduragarria proposatzen du, ospitale psikiatriko batean borondatearen kontra sartu duten gazte baten esperientzia kontatuta.\nLES YEUX SANS VISAGE (AURPEGIRIK GABEKO BEGIAK)\n(1959) Boileau eta Narcejac eleberri kriminalen idazleek Jean Redon idazlearen kontakizun anker bat egokitu zuten Franjurentzat. Zirujau argi baten esperimentuak azaltzen ditu. Emakumeak garbitzen ditu larruazala kentzeko eta alabari aurpegi bat emateko, istripu baten ondoren desitxuratuta geratu baita. Hauxe izango da ziurrenik Franjuren obrarik ezagunena, bai eta bere ma...\n(1959) Boileau eta Narcejac eleberri kriminalen idazleek Jean Redon idazlearen kontakizun anker bat egokitu zuten Franjurentzat. Zirujau argi baten esperimentuak azaltzen ditu. Emakumeak garbitzen ditu larruazala kentzeko eta alabari aurpegi bat emateko, istripu baten ondoren desitxuratuta geratu baita. Hauxe izango da ziurrenik Franjuren obrarik ezagunena, bai eta bere maisulan ukaezinetako bat ere. Izuak eta poesiak bat egiten dute fantasiazko zinemaren historiako kultu-film honetan.\n(1960) Franjuk eta Boileau eta Narcejac eleberrigileek izandako bigarren lankidetzaren emaitza, polizia-eleberri klasikoari egindako omenaldi bikaina. Genero horretako ezinbesteko osagai guztiak biltzen ditu: luxuzko landa-etxea, ezkutuko aberastasuna, diru-goseak amorratutako oinordekoak, inon ageri ez den hildakoa eta zenbait hilketa. Guztia ere argiz eta soinuz bildutak...\n(1960) Franjuk eta Boileau eta Narcejac eleberrigileek izandako bigarren lankidetzaren emaitza, polizia-eleberri klasikoari egindako omenaldi bikaina. Genero horretako ezinbesteko osagai guztiak biltzen ditu: luxuzko landa-etxea, ezkutuko aberastasuna, diru-goseak amorratutako oinordekoak, inon ageri ez den hildakoa eta zenbait hilketa. Guztia ere argiz eta soinuz bildutako ikuskizun batean; ezertxo ere ez da izango zirudien modukoa.\nFranjuk eta Boileau eta Narcejac eleberrigileek izandako bigarren lankidetzaren emaitza, polizia-eleberri klasikoari egindako omenaldi bikaina. Genero horretako ezinbesteko osagai guztiak biltzen ditu: luxuzko landa-etxea, ezkutuko aberastasuna, diru-goseak amorratutako oinordekoak, inon ageri ez den hildakoa eta zenbait hilketa. Guztia ere argiz eta soinuz bildutako ikuskizun batean; ezertxo ere ez da izango zirudien modukoa.\n(1962) François Mauriac idazlearen izen bereko eleberria pantaila handirako egokitua. Idazlearen seme Claudek egokitu zuen istorioa. Hiri txiki batean girotuta dago, eta Thérèse du protagonista, maite ez duen gizon batekin ezkondutako neska gaztea. Bizi duen giro aspergarri eta zapaltzailearekin itota, zorigaiztoko erabaki bat hartuko du etsipenaren etsipenez. Film hone...\n(1962) François Mauriac idazlearen izen bereko eleberria pantaila handirako egokitua. Idazlearen seme Claudek egokitu zuen istorioa. Hiri txiki batean girotuta dago, eta Thérèse du protagonista, maite ez duen gizon batekin ezkondutako neska gaztea. Bizi duen giro aspergarri eta zapaltzailearekin itota, zorigaiztoko erabaki bat hartuko du etsipenaren etsipenez. Film honetan egindako lanari esker, Emmanuelle Riva protagonistak emakumezko aktore onenaren Volpi kopa irabazi zuen Veneziako zinema-jaialdian.\n(1963) Franjuk Louis Feuillade zinema mutuko maisuari egindako omenaldia. Film hau aipatutako zuzendaria ospetsu egin zuen serial ospetsuaren remakea da. Jacques Champreux Feuilladeren ilobak idatzi zuen foiletoien xalotasuna eta edertasuna berreskuratzen dituen film honen gidoia. Pertsonaia zitalak, hilketak eta bahiketak, emakume ederrak, mozorroak eta tranpak, eta askot...\n(1963) Franjuk Louis Feuillade zinema mutuko maisuari egindako omenaldia. Film hau aipatutako zuzendaria ospetsu egin zuen serial ospetsuaren remakea da. Jacques Champreux Feuilladeren ilobak idatzi zuen foiletoien xalotasuna eta edertasuna berreskuratzen dituen film honen gidoia. Pertsonaia zitalak, hilketak eta bahiketak, emakume ederrak, mozorroak eta tranpak, eta askotariko egoera zoragarriak ikusiko ditugu film honetan.\nTHOMAS L'IMPOSTEUR (THOMAS INPOSTOREA)\n(1964) Jean Cocteau idazlearen eleberriaren egokitzapen honetan, Franjuk Emmanuelle Riva aukeratu zuen berriro ere protagonista izateko. Filma I. Mundu Gerran girotuta dago, eta frontetik zaurituak ateratzeko konboi bat antolatzen duen aristokrataren eta jeneral ospetsu baten semea dela dioen hamasei urteko gazte baten arteko harremana kontatzen du. Aktoreen arteen daude, ...\n(1964) Jean Cocteau idazlearen eleberriaren egokitzapen honetan, Franjuk Emmanuelle Riva aukeratu zuen berriro ere protagonista izateko. Filma I. Mundu Gerran girotuta dago, eta frontetik zaurituak ateratzeko konboi bat antolatzen duen aristokrataren eta jeneral ospetsu baten semea dela dioen hamasei urteko gazte baten arteko harremana kontatzen du. Aktoreen arteen daude, konparazio batera, Cocteauren aktore fetix Jean Marais, edota Charles Aznavour.\n(1965) Marguerite Duras idazlearen gidoiarekin eta Georges Delerue musikariaren doinuekin, film labur honek amnesia duen emakume zehar baten eta ume analfabeto baten arteko harremana kontatzen du. Denbora, oroitzapenak eta tankera horretako gaiak jorratzeko baliatu zuen Franjuk.\n(1966) Marcel Allain foiletoi idazlearen deskribapena. Allainek Franjuren heroi gogokoenetako bat sortu zuen: Fantômas.\n(1970) Franjuk Frantziako literaturako beste klasiko bat egokitu zuen; kasu honetan, Émile Zola idazlearena. Eleberri antiklerikala da, eta zinemagileak jatorrizko lanaren amorrua eta indarkeria batere kendu gabe eszenaratu zuen. Kontakizun itogarri eta klaustrofobiko honetan, hiri txiki bateko apaiz bat da protagonista. Apaizak erori eta memoria galduko du; hala, neska g...\n(1970) Franjuk Frantziako literaturako beste klasiko bat egokitu zuen; kasu honetan, Émile Zola idazlearena. Eleberri antiklerikala da, eta zinemagileak jatorrizko lanaren amorrua eta indarkeria batere kendu gabe eszenaratu zuen. Kontakizun itogarri eta klaustrofobiko honetan, hiri txiki bateko apaiz bat da protagonista. Apaizak erori eta memoria galduko du; hala, neska gazte eder batek zainduko du... Eta maitemindu egingo da apaiza, nor den eta zer betebehar erlijioso dituen ahaztuta.\nNUITS ROUGES (GAU GORRIAK)\n(1974) Franju eta Jacques Champreux gidoilaria garai bateko serialen tankerako L’Homme sans visage telesail laburra sortzen ari zirela, film hau ere filmatu zuten zinema-aretoetarako. Franjuk honela deskribatu zuen zinema mutuko Louis Feuillade maisuaren unibertsora egin zuten gerturatzea: «Film honetan herri-jaietan bezala sartuko gara; etsipenik ez sentitzeko, hobe da...\n(1974) Franju eta Jacques Champreux gidoilaria garai bateko serialen tankerako L’Homme sans visage telesail laburra sortzen ari zirela, film hau ere filmatu zuten zinema-aretoetarako. Franjuk honela deskribatu zuen zinema mutuko Louis Feuillade maisuaren unibertsora egin zuten gerturatzea: «Film honetan herri-jaietan bezala sartuko gara; etsipenik ez sentitzeko, hobe da bakuntasunera itzultzea».\nFranju eta Jacques Champreux gidoilaria garai bateko serialen tankerako L’Homme sans visage telesail laburra sortzen ari zirela, film hau ere filmatu zuten zinema-aretoetarako. Franjuk honela deskribatu zuen zinema mutuko Louis Feuillade maisuaren unibertsora egin zuten gerturatzea: «Film honetan herri-jaietan bezala sartuko gara; etsipenik ez sentitzeko, hobe da bakuntasunera itzultzea».\nFranju Frantziako Kanpo Arazoetako Ministerioaren proiektu honetan parte hartu zuten zuzendari ospetsuetako bat izan zen. Proiektuak dokumental labur sorta bat biltzen du, eta munduari herrialdeko eskualdeetako bizitzaren, kulturaren eta artearen zenbait alderdi ezagutaraztea du helburu.\nJean-Louis Curtis idazlearen eleberri batean oinarrituriko telebistarako egokitzapena da, Franjuk FR3 telebista-kate frantziarreko Cinéma 16 programarako egina.\nFranjuk FR3 telebista-kate frantziarreko Cinéma 16 programarako egin zuen drama hau, bere aktore gogokoenetako batek (Pierre Brasseur) idatzitako testu bat moldatuta. Filmean Edith Scob zuzendariaren fetix aktoreak parte hartu zuen.


Handizkako Emakumeentzako Plaid Manta Zapia Hornitzailea eta fabrikatzaileak | Xingliao\nEmakumeentzako Plaid mantako zapia\ndama oinarria gris koloreko anitzeko koadrodun zapia frangeekin\nOsaera: % 100 akrilikoa\nNeurria: 180x70x10 cm\nOntziak: 10-12 unitate poltsa nagusi bakoitzeko / 100-120 unitate mahai-kutxa bakoitzeko\nBidalketa informazioa: 60x40x30\nGW eta NW: 11/9 kg\nOrdainketa epea: T / T edo L / C\nEntrega data: baieztapenaren ondorengo 50 egun inguru\nLaginketa denbora: 7-10 egun inguru\nPrezioaren epea: FOB edo CIF Txinako portua\nEmakumeentzako Plaid Manta Zapia Buffalo Winter Fall Classic Borla Klasikoa Infinity Wrap Shawl Tartan Zapiak Kalitate handiko cashmere akrilikoz egindako manta plaid-a. Oso leuna, atsegina eta beroa mantentzen zaitu\nPentsamendu estrategikoa, segmentu guztietan etengabeko modernizazioa, aurrerapen teknologikoak eta, jakina, 2019ko arrakasta barruan parte hartzen duten langileengan oinarritzen gara, handizkako prezioan Txina ehundutako poliester bero xala koadrodun zapia mantazko zapia. gurekin harremanetan jartzeko eta gurekin erakundearen erromantizismoa sortzeko, eta ahal dugun guztia egingo dugu zure zerbitzura.\n2019ko handizkako prezioa Txinako poliester zapia eta xafla xaflaren prezioa. Gure produktuek ospe handia izan dute kalitate onagatik, prezio lehiakorrengatik eta nazioarteko merkatuan bidalketa azkarrengatik. Gaur egun, bihotzez espero dugu atzerriko bezero gehiagorekin elkarlanean aritzea, elkarren onuretan oinarrituta.\nTeknologia eta instalazio aurreratuekin, kalitate kontrol zorrotzarekin, arrazoizko prezioarekin, zerbitzu bikainarekin eta bezeroekin lankidetza estua izanik, gure bezeroei balio onena eskaintzeaz arduratzen gara. Shawl Cashmere Zapia, normalean irabazi-irabazi filosofia mantentzen dugu eta epe luzeko lankidetza amodioa ezartzen dugu planeta osoko bezeroekin. Uste dugu bezeroaren emaitza onetan oinarritutako aurrerapenaren oinarria, kreditu puntuazioa gure bizimodua dela.\nPreziorik merkeena Txinako zapiaren manta eta zapi mehearen prezioa. 100 lantegi baino gehiago ditugu lantegian, eta 15 mutil lan talde ere baditugu bezeroei salmenta aurretik eta ondorengoei zerbitzua emateko. Kalitatea ona da konpainia beste lehiakideengandik nabarmentzeko funtsezko faktorea.\nAurreko: Emakumezkoen moda marradun zapia\nHurrengoa: Leopardo estanpatua udako eta udaberriko zapia\npoliester normala eta poliester birziklatua egiaztatuta ...\nmutiko jacquard puntuzko kapela ponpodunarekin\nmoda PU eskularruak\nHatzik gabeko eskularru epelak\nkamuflaje jacquard zapia\nNeguko puntuzko jacquard kolore anitzeko zilarrezko ...


Helena Bengoetxea | Irati Irratia Helena Bengoetxea – Irati Irratia\n22 uztaila, 2021 22 uztaila, 2021 Irati Irratia\tEgun on, Auñamendi!\tEgun on Auñamendi, Haruru filmak, Helena Bengoetxea, karrape irratia, Leitzaldea, Petrus, unai zabaleta\tLeave a comment\nGergetiaingo Petrus hargina izan zen XII. mendean eta honen inguruko dokumentala prestatzen dabiltza Haruru Filmak ekoiztetxeko lagunak. Honen inguruan Helena Bengoetxea zuzendariarekin solastu gara. Ondoren, Karrape irratira jo dugu Unai Zabaletaren eskutik Leitzaldeko kronika jasotzera. Izenburua: Uztailaren 21eko saioa Iraupena: 2:35 ordu Klikatu hemen saioa jaisteko\n22 uztaila, 2021 22 uztaila, 2021 Irati Irratia\tBerriak, Elkarrizketak, Kultura\tHarri Bizia, Haruru filmak, Helena Bengoetxea, Itzagaondoa, Petrus\tLeave a comment\nGaurko saioan Gergetiaingo Petrus harginaren lanak ezagutzen hasi gara. Honen figuraren bueltan eta hargintzaz solasten den dokumentala ekoizten dabiltza Haruru Filmak ekoiztetxeko lagunak. Petrusen obrak hainbat tokitan topa daitezke eta baita gure zonaldean ere, Garaioan esate baterako. Hau guztia landu egin dugu Helena Bengoetxea lagunarekin. Helena Bengoetxea Irati irratian


Epaiak, apirileko data duenak, udal egutegiaren edizioari heltzen dio euskarri desberdinetan hizkuntzaren arabera, eta EH Bilduren tesiak babesten ditu\nIruñeko Administrazioarekiko Auzien 2 zenbakiko Epaitegiaren epai batek, 000085/2022 zenbakidunak, Maya buru duen gobernu-taldearen aurka egiten du, elebitasunaren kontzeptua eta euskararen erabilera udal euskarri eta agirietan interpretatzeari dagokionez. Zehazki, epai hau Udalak urtero argitaratzen eta banatzen duen egutegira mugatzen da, eta, politika eta administrazio arloko zalantzak gorabehera, Na+ legealdi honetan euskarri desberdinetan argitaratzea inposatu du, hizkuntzaren arabera. Horri dagokionez, epaimahaiak babestu egin du Nafarroako Administrazio Auzitegiak EH Bilduren argudioen alde bere garaian eman zuen irizpena, elebidun terminoak euskarri bakarra bi hizkuntzetan argitaratzea dakarrela esanez.\nEpai hori ezkutuan egon da orain arte, gobernu taldeak horren berri eman gabe. «Horrek erakusten du Navarra Sumak auzibide hauetan duen estrategia aurrez pentsatua dela, eta hartzen ari diren erabakiak zuzenbidearen aurkakoak direla eta, jakin arren, berdin jokatzen jarraitzen dutela», baloratu du EH Bilduk. "Praktika horrek prebarikazioa mugatzen duten markak gainditzen ditu", gaineratu du alderdi abertzaleak.\nEpaia makurra da Na+ek euskararen diskriminazio tratamendua justifikatzeko emandako argudioari dagokionez, eta, kasu honetan, Gobernu Batzordeak 2020ko azaroaren 9an hartutako erabakian islatzen zen. Erabaki horri dagokionez, Auzitegiak ondorioztatzen du ez dagoela eskatutako motibaziorik euskarri bereiziak justifikatzeko; adierazten du ez dela inolako txostenik aipatzen, eta salatzen du ezin dela motibaziorik egon dokumentuak daudela argi ez dagoenean.\nEta Na+eko gobernu taldeak espedientea eraikitzeko moduari dagokionez, epaia eztabaidaezina da: «Dokumentu horietan ere (Mayaren taldeak aurkeztutakoetan) ez dago motibazio nahikorik, erabakiorra ez den eta, beraz, hartutako erabakia justifikatzen uzten ez duen aholkularitza batean oinarritzen delako». Epaimahaiak idatzi bat aipatzen du, eta bertan ziurtatzen du egutegiaren diseinatzaileei lepora dakiekeela hizkuntzaz bereizitako edizio bat egitea.


PISUA VILLA LEZON - Berlan Berritze Lanak\nLan motaEtxebizitza berrikuntza\nTokiaFede Pasealekua 3, Donostia\nHiru soluiruko eraikin baten beheko solairuaren berriztatze integrala\nEraikinak hezetasun arazo larriak agertzen zituen lurraren gainean zuzenean eraikia egonagatik, aldapa handiko hegal-mendi batean. Baldintza hauek perimetroko paretetan kapilaritate hezetasuna agertzea laguntzen zuten, eta eta solairuaren egongortasuna hondatzea ere, etxebizitzako tarima puntu ezberdinetan hondoratuz.\nPatolgia hauek ekiditeko aurretiko egokitzapen lan batzuk egin ziren eraikinaren oinarrian, lurrean 60 cmtako hondeaketa egin zen, jarraian “cupolex”-en bitartze solairu sanitario bat egiteko (solairua altxatzeko plastikozko pieza edo elementuak, lurrarekin kontaktu zuzena sahiesteko). Aldi berean, atzeko euskarri-homako urak jasotzeko drainatze berria egin zen, ura saneamendu sistema berrira eramanaz.\nEraikinaren oinarri berria egin ondoren, eta solairu berriaren iragazgaitasuna lurrarekiko bermatutakoan, perimetroko karga-homen berritzeari ekin genion, Kerakoll etxeko kare mortero bereziak erabiliz, beti ere Kerakoll etxeko gida teknikoa jarraituz.\nEtxebizitzari dagokionez, zoru erradiatzailea azpimarratu nahi dugu, anhidritaz eginiko lurzoruaz estalia. Bukaerakoa estalki gisa, egur itxurazko baldosak erabiliziren. Gainera, harrerako eta saloiko elentu apaingarriak berriztu ziren eta karakolezko eskailera berri bat jarri zen barneko patioan lehengo solairuko terrazara iristeko.